**Likumprojekta “Grozījumi likumā “Par nodokļiem un nodevām””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ievērojot Administratīvo sodu sistēmas attīstības koncepcijas (atbalstīta ar Ministru kabineta 2013. gada 4. februāra rīkojumu Nr. 38 “Par Administratīvo sodu sistēmas attīstības koncepciju”) kopsavilkumā ietvertos risinājumus, likumprojekts “Grozījumi likumā “Par nodokļiem un nodevām”” (turpmāk – likumprojekts) ir izstrādāts ar mērķi ietvert nozares speciālajā likumā – likumā “Par nodokļiem un nodevām” (turpmāk – Likums) – Latvijas Administratīvo pārkāpumu kodeksa (turpmāk – LAPK) sevišķajā daļā paredzētos administratīvo pārkāpumu sastāvus nodokļu jomā (izņemot tos administratīvos pārkāpumus, kuri atbilstoši nozares tiesiskā regulējuma īpatnībām ir noteikti konkrētajā nodokļa vai nodevas likumā), kā arī noteikt kompetentās iestādes, kas izskatīs administratīvo pārkāpumu lietas.  Likumprojekts stāsies spēkā vienlaikus ar Administratīvās atbildības likumu, kad spēku zaudēs LAPK. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2013. gada 4. februāra rīkojuma Nr. 38 (prot. Nr. 5 30. §) “Par Administratīvo sodu sistēmas attīstības koncepciju” (turpmāk – rīkojums Nr.38) 9. punkts un Ministru kabineta 2016. gada 13. decembra sēdes protokollēmuma (prot. Nr. 68 67. §) “Informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana”” 2. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinetā 2016. gada 13. decembrī tika pieņemts zināšanai informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana” (prot. Nr. 68 67. §) (turpmāk – informatīvais ziņojums), saskaņā ar kuru informatīvā ziņojuma pielikumā minētajām ministrijām (institūcijām), kas atbildīgas par attiecīgo likumprojektu sagatavošanu un virzību, ir pienākums izstrādāt attiecīgos likumprojektus atbilstoši informatīvā ziņojuma 1. pielikumā noteiktajam.  Tādējādi ir izstrādāts likumprojekts, lai papildinātu Likumu ar jaunu nodaļu, kurā būs noteikti administratīvie pārkāpumi nodokļu jomā (līdzīgi kā tas ir šobrīd LAPK sevišķajā daļā) un noteiktas kompetentās iestādes, kurām piekritīga administratīvo sodu piemērošana. Vienlaikus, ņemot vērā, ka ar likumprojektu netiek pārņemti visi administratīvie pārkāpumi nodokļu jomā, likumprojektā ietvertais regulējums paredz, ka atbilstoši nodokļu jomas tiesiskā regulējuma īpatnībām administratīvā atbildība par nodokļu pārkāpumiem var būt noteikta arī konkrētā nodokļa vai nodevas likumā.  Ievērojot rīkojuma Nr. 38 3. punktu un pamatojoties uz institūciju sniegto informāciju par pieņemtajiem lēmumiem administratīvo pārkāpumu lietās, ir izvērtēta likumprojektā iekļaujamo administratīvo pārkāpumu atbilstība šādiem kritērijiem:  1) nodarījuma bīstamība (administratīvā atbildība tiek saglabāta LAPK sevišķajā daļā minētajiem administratīvajiem pārkāpumiem, kuri ir uzskatāmi par bīstamiem);  2) sabiedriskais kaitīgums (administratīvā atbildība tiek saglabāta LAPK sevišķajā daļā minētajiem administratīvajiem pārkāpumiem, kuri aizskar būtiskas sabiedriskās intereses);  3) nodarījuma sekas (administratīvā atbildība tiek saglabāta LAPK sevišķajā daļā minētajiem administratīvajiem pārkāpumiem, kuru sekas ir uzskatāmas par būtiskām);  4) nodarījuma aktualitāte (administratīvā atbildība tiek saglabāta LAPK sevišķajā daļā minētajiem administratīvajiem pārkāpumiem, kuri nav zaudējuši savu aktualitāti arī šobrīd (proti, nav novecojuši));  5) nodarījuma attiecināmība uz publiski tiesiskajām attiecībām (administratīvā atbildība tiek saglabāta LAPK sevišķajā daļā minētajiem administratīvajiem pārkāpumiem, kas attiecas uz publiski tiesiskajām attiecībām un neattiecas uz civiltiesisko saistību pārkāpšanu).  Tāpat, izstrādājot likumprojektu, ir ņemts vērā Valsts kontroles 2017. gada 13. jūnija revīzijas ziņojumā “Naudas sodu piemērošanas prakse VID” sniegtais ieteikums – Finanšu ministrijai sadarbībā ar Valsts ieņēmumu dienestu (turpmāk – VID), veicot tās kompetencē esošo administratīvo sodu izvērtēšanu, novērtēt, vai ar administratīvā soda palīdzību sasniegti normatīvā regulējuma, par kura neievērošanu šis sods ir paredzēts, mērķi, kā arī izvērtēt iespējas šo sodu aizstāšanai vai papildināšanai ar citiem rīkiem, kas veicinātu normatīvā regulējuma mērķu sasniegšanu.  Šāds ieteikums sniegts, Valsts kontrolei secinot, lai arī dažos gadījumos no konteksta ir iespējams identificēt vai izsecināt soda piemērošanas nolūku, panākamo efektu, jeb vēlamo personas rīcību, tomēr kopumā trūkst sasaistes starp sasniedzamo mērķi, sagaidāmajiem uzlabojumiem un sasniedzamajiem rezultatīvajiem rādītājiem. Tāpat Valsts kontrole ir vērsusi uzmanību uz to, ka praksē ne vienmēr pārkāpums ir saistīts ar personas nezināšanu, kļūdīšanos vai apzinātu likumu neievērošanu. Dažreiz tiesību normas kvalitāte rada dažādas interpretācijas iespējas to pareizai piemērošanai. Ievērojot minēto, ir arī izvērtēts administratīvā soda piemērošanas nolūks jeb vēlamā personas rīcība, lai turpmāk persona atturētos no likumprojektā ietverto administratīvo pārkāpumu izdarīšanas.  Vienlaikus likumprojekta izstrādē ir ņemts vērā arī Uzņēmējdarbības vides pilnveidošanas pasākumu plānā (apstiprināts ar Ministru kabineta 2017. gada 15. marta rīkojumu Nr. 125 (prot. Nr.9 32. §)) ietvertais pasākums ieviest “konsultē vispirms” principu valsts pārvaldes un uzņēmējus uzraugošo institūciju darbībā. Kā rezultatīvais rādītājs minētajam pasākumam noteikts LAPK vai saistītajos nozaru normatīvajos aktos noteikto sodu pārskatīšana, kuriem nav iespējams izteikt brīdinājumu.  Tādējādi, ievērojot informatīvajā ziņojumā minētās prasības un rekomendācijas, Valsts kontroles 2017. gada 13. jūnija revīzijas ziņojumā “Naudas sodu piemērošanas prakse VID” sniegto ieteikumu un Uzņēmējdarbības vides pilnveidošanas pasākumu plānā ietverto pasākumu ieviest “konsultē vispirms” principu, ar likumprojektu tiek pārņemti šādi šobrīd LAPK sevišķajā daļā iekļautie administratīvie pārkāpumi nodokļu jomā (izņemot tos administratīvos pārkāpumus, kuri iekļauti konkrētajā nodokļa vai nodevas likumā):  **1) izvairīšanās no nodokļu un tiem pielīdzināto maksājumu nomaksas** (Likuma 119. pants / LAPK 159. pants);  Šobrīd LAPK 159. pantā ir paredzēta administratīvā atbildība par izvairīšanos no nodokļu vai tiem pielīdzināto maksājumu nomaksas, kā arī par ienākumu, peļņas vai citu ar nodokli apliekamo objektu slēpšanu (samazināšanu).  Minētā pārkāpuma definīcija, no kuras izsecināmas tās personas prettiesiskās darbības, par kurām persona saucama pie administratīvās atbildības, ir sniegtas Likuma 1. panta 14. punktā, kurā noteiks, ka izvairīšanās no nodokļu vai nodevu maksāšanas ir apzināta nepatiesas informācijas sniegšana nodokļu deklarācijās, nodokļu deklarāciju, informatīvo deklarāciju vai nodokļu administrēšanai un kontrolei nepieciešamās pieprasītās informācijas neiesniegšana, nelikumīga nodokļu atvieglojumu, priekšrocību un atlaižu piemērošana vai jebkura cita apzināta darbība vai bezdarbība, kuras dēļ nodokļi vai nodevas nav samaksātas pilnā apmērā vai daļēji.  Tātad no minētās definīcijas izriet, ka administratīvais sods par izvairīšanos no nodokļu un tiem pielīdzināto maksājumu nomaksas tiek piemērots ar mērķi novērst gadījumus, kad nodokļu maksātājs, lai izvairītos no pilnīgas vai daļējas nodokļu vai nodevu samaksas:  -  *apzināti sniedz nepatiesu informāciju nodokļu deklarācijās*;  Šajos gadījumos administratīvā soda piemērošanas nolūks jeb vēlamā personas rīcība (proti, uzvedība, kas tiek sagaidīta no nodokļu maksātāja) ir Likuma 15. panta pirmās daļas 1. punktā minētā vispārīgā pienākuma pienācīga izpilde, proti, nodokļu maksātājam pareizi aprēķinot maksājamo (iemaksājamo) nodokļu summas (saskaņā ar Likuma 1. panta 19. punktu nodokļu deklarācijā norādāmi budžetā maksājamie nodokļi un no budžeta atmaksājamās nodokļu summas).  Attiecībā uz pareizi aprēķināmo (iemaksājamo) nodokļu summu, jāņem vērā nodokļu un nodevu likmes, to aprēķināšanas un nomaksas kārtība, kas noteikta ne tikai Likumā, bet arī konkrētā nodokļa vai nodevas likumā, un atsevišķos gadījumos arī Ministru kabineta noteikumos un vietējo pašvaldību saistošajos noteikumos.  -  *nesniedz nodokļu administrācijai nodokļu vai informatīvās deklarācijas;*  Tā kā likumprojektā ir atsevišķi izdalīta administratīvā atbildība par nodokļu deklarāciju un informatīvo deklarāciju iesniegšanas termiņu neievērošanu, persona nav saucama pie administratīvās atbildības par izvairīšanos no nodokļu un tiem pielīdzināto maksājumu nomaksas, konstatējot, ka tā nav iesniegusi nodokļu administrācijai Likumā vai nodokļu likumos noteiktās nodokļu vai informatīvās deklarācijas.  -  *nesniedz nodokļu administrācijai tās pieprasīto informāciju, kas nepieciešama nodokļu administrēšanai un kontrolei;*  Ņemot vērā, ka Tieslietu ministrija ir izstrādājusi likumprojektu “Administratīvo sodu par pārkāpumiem pārvaldes, sabiedriskās kārtības un valsts valodas lietošanas jomā likums” (izsludināts Valsts sekretāru 2018. gada 2. augusta sanāksmē (skat. prot. Nr. 30 11.§, VSS-780)), kurā noteikta administratīvā atbildība par informācijas nesniegšanu, informācijas nepienācīgu sniegšanu vai nepatiesas informācijas sniegšanu, persona būs saucama pie administratīvās atbildības par nodokļu administrācijai pieprasītās informācijas nesniegšanu atbilstoši vispārīgajam regulējumam nevis saskaņā ar Likuma 119. pantu.  - *nelikumīgi piemēro nodokļu atvieglojumus, priekšrocības vai atlaides*;  Līdzīgi, kā gadījumā, kad ir apzināti sniegta nepatiesa informācija nodokļu deklarācijās, arī šajā gadījumā administratīvā soda piemērošanas nolūks jeb vēlamā personas rīcība ir Likuma 15. panta pirmās daļas 1. punktā minētā vispārīgā pienākuma pienācīga izpilde, proti, pareizi aprēķinot maksājamo (iemaksājamo) nodokļu summas, kas sevī ietver tikai to nodokļu atvieglojumu, priekšrocību vai atlaižu piemērošanu, uz kuriem konkrētajam nodokļu maksātājam ir tiesības.  -  *veic citu apzinātu darbību vai bezdarbību.*  Kā viens no minētās darbības aspektiem var būt personas apzinātas, mērķtiecīgas darbības ar mērķi izvairīties no to nodokļu un nodevu maksājumu samaksas valsts vai pašvaldību budžetā, kurus persona ir deklarējusi ar pašas iesniegtajām nodokļu deklarācijām vai kurus nodokļu administrācija nodokļu maksātājam ir aprēķinājusi nodokļu kontroles pasākumu rezultātā. Tādējādi šajā gadījumā administratīvā soda piemērošanas nolūks jeb vēlamā personas rīcība ir Likuma 15. panta pirmās daļas 2. punktā minētā vispārīgā pienākuma pienācīga izpilde, proti noteiktajā termiņā un pilnā apmērā nomaksājot nodokļus un nodevas.  Tādējādi, persona būs saucama pie administratīvās atbildības saskaņā ar Likuma 119. pantu, ja tā būs apzināti sniegusi nepatiesu informāciju nodokļu deklarācijās, tajā skaitā nelikumīgi piemērojot nodokļu atvieglojumus, priekšrocības vai atlaides, kā arī veikusi citu apzinātu darbību vai bezdarbību ar mērķi izvairīties no nodokļu un tiem pielīdzināto maksājumu nomaksas.  Savukārt, izvērtējot, vai šobrīd LAPK 159. pantā minētais administratīvais pārkāpums atbilst rīkojuma Nr. 38 3. punktā minētajiem kritērijiem, konstatējams:   * *nodarījuma bīstamība, sabiedriskais kaitīgums un nodarījuma sekas,*   Ņemot vērā to, ka nodokļu iekasēšana īsteno fiskālo funkciju, kas nodrošina ieņēmumus valsts budžetā un pašvaldību budžetos, un ar šo ieņēmumu palīdzību ir iespējams finansēt prioritārus sociālos un ekonomiskos pasākumus, kā arī mazināt personu ienākumu un labklājības līmeņa nevienlīdzību, izvairīšanās no nodokļu maksāšanas ir uzskatāms par būtisku valsts un sabiedrības interešu aizskārumu. Šādam pārkāpumam nav tikai formāls raksturs, jo tā sekas skar visu sabiedrību, kuras interesēs ir sagaidīt, ka valsts budžets saņem visus tam pienākošos maksājumus.   * *nodarījuma aktualitāte un attiecināmība uz publiski tiesiskajām attiecībām.*   Saskaņā ar VID sniegto informāciju naudas sodi par LAPK 159. pantā paredzēto administratīvo pārkāpumu piemēroti:   |  |  |  |  |  | | --- | --- | --- | --- | --- | | Gads | Piemērotie naudas sodi | | | Piemērotie papildsodi - tiesību atņemšana ieņemt noteiktus amatus komercsabiedrībā | |  | Lēmumu[[1]](#footnote-2) skaits | Lēmumu skaits, ar kuru piemērots maksimālais naudas sods (2100 *euro*) | Kopējā piemēroto naudas sodu summa, *euro* |  | | 2014 | 175 | 9 | 2100 | 14 | | 2015 | 157 | 8 | 103 948,30 | 12 | | 2016 | 121 | 9 | 121 748,67 | 11 | | 2017 | 67 | 4 | 66 210,00 | 1 | | 2018 | 106 | 1 | 119 820,00 | 4 |   Ņemot vērā, ka LAPK 159. pantā paredzētais nodarījums attiecas uz publiski tiesiskajām attiecībām un neatteicas uz civiltiesisko saistību pārkāpšanu, kā arī ievērojot VID statistiku, no kuras secināms, ka administratīvais pārkāpums nav zaudējis savu aktualitāti, jo to personu skaits, kas ik gadu tiek sauktas pie administratīvās atbildības par izvairīšanos no nodokļu un tiem pielīdzināto maksājumu nomaksas, ir būtisks, ar likumprojektu tiek pārņemts LAPK 159. pantā minētais administratīvais pārkāpuma sastāvs un esošā soda sankcija par minētā pārkāpuma izdarīšanu (vienlaikus, ņemot vērā, ka saskaņā ar Administratīvās atbildības likuma 16. panta ceturto daļu maksimālais naudas sods fiziskajām personām ir 400 naudas soda vienību (t.i., 2000 *euro*), fiziskajai personai un valdes loceklim šobrīd piemērojamā maksimālā soda sankcija attiecīgi tiek samazināta par 100 *euro*).  Šobrīd saskaņā ar LAPK 215.1 un 236.5 pantu administratīvo pārkāpumu lietas par izvairīšanos no nodokļu un tiem pielīdzināto maksājumu nomaksas izskata VID un Valsts kase.  Tā kā saskaņā ar Valsts kases sniegto informāciju Valsts kase nekad nav piemērojusi administratīvus sodus par LAPK 159. pantā paredzētiem administratīvajiem pārkāpumiem, kā arī ievērojot likumprojekta “Grozījumi Likumā par budžetu un finanšu vadību” (Nr. 803/Lp12) anotācijā norādīto informāciju, ka LAPK 159. pantā minētais administratīvais sods saglabājams administratīvo pārkāpumu sistēmā tikai VID kompetences ietvaros (ņemot vērā, ka uzraudzību un kontroli par nodokļu un tiem pielīdzināto maksājumu nomaksas kontroli veic tikai VID), likumprojektā iekļautais regulējums paredz, ka administratīvo pārkāpumu procesu par Likuma 119. pantā minēto administratīvo pārkāpumu attiecībā uz izvairīšanos no nodokļu un tiem pielīdzināto maksājumu nomaksas turpmāk veiks tikai VID.  **2) nodokļu maksātāju reģistrēšanās kārtības neievērošana** (Likuma 120. pants / LAPK 165.2 pants);  Šobrīd LAPK 165.2 pantā ir noteikta administratīvā atbildība par pārkāpumiem attiecībā uz reģistrāciju VID nodokļu maksātāju reģistrā, kas sevī ietver šādas personas darbības (kā arī bezdarbību):  -  *nereģistrēšanos nodokļu maksātāju reģistrā minēto reģistrēšanās kārtību reglamentējošajos normatīvajos aktos noteiktajos termiņos;*  Atbilstoši Ministru kabineta 2015. gada 22. septembra noteikumu Nr. 537 “Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” (turpmāk – Noteikumi Nr. 537) 4. punktam VID nodokļu maksātāju reģistrā ir pienākums reģistrēties šādiem nodokļu maksātājiem minēto noteikumu 5. punktā noteiktajos termiņos:   * fiziskajām personām: * kuras veic saimniecisko darbību;   Minētajām personām ir pienākums reģistrēties pirms saimnieciskās darbības uzsākšanas.   * kuras ir darba devēji;   Minētājām personām ir pienākums reģistrēties 10 dienu laikā pēc līguma noslēgšanas ar darba ņēmēju par darba veikšanu par atlīdzību.   * kuras ir pašnodarbinātie, izņemot personām, kuru pastāvīgā dzīvesvieta ir Latvijas Republikā un kuras saņem autoratlīdzību (autortiesību un blakustiesību atlīdzību);   Minētājām personām ir pienākums reģistrēties vienlaikus ar saimnieciskās darbības reģistrēšanu.   * kuras ir iekšzemes darba ņēmēji pie darba devēja – ārvalstnieka;   Minētajām personām ir pienākums reģistrēties 10 dienu laikā pēc līguma noslēgšanas par darba veikšanu par atlīdzību (neatkarīgi no tā, vai līgums noslēgts saskaņā ar Latvijas Republikas vai citas valsts tiesību aktiem).   * kuras ir ārvalstu darba ņēmēji pie darba devēja – ārvalstnieka;   Minētajām personām ir pienākums reģistrēties 10 dienu laikā no statusa iegūšanas dienas Latvijas Republikā.   * kuras atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties VID kā saimnieciskās darbības veicējas un ir paziņojušas VID par saimnieciskās darbības veikšanu;   Minētajām personām ir pienākums reģistrēties piecu darbdienu laikā pēc tāda līguma noslēgšanas dienas, kas rada pienākumu fiziskai personai par to paziņot.   * kuras atbilstoši iedzīvotāju ienākuma nodokli reglamentējošiem normatīvajiem aktiem no saviem algotā darba ienākumiem pašas aprēķina un maksā algas nodokli.   Minētajām personām ir pienākums reģistrēties līdz tā mēneša beigām, kas seko mēnesim, kurā fiziskā persona ir stājusies darba tiesiskajās attiecībās ar likuma “Par iedzīvotāju ienākuma nodokli” 4. panta pirmās daļas 4. un 5. punktā minēto darba devēju (attiecībā uz fiziskajām personām, kuras ir rezidenti), vai arī līdz tā mēneša beigām, kas seko mēnesim, kurā fiziskā persona ieradusies Latvijas Republikā veikt algotu darbu ārvalsts darba devēja labā (attiecībā uz fiziskajām personām, kuras ir nerezidenti).  Vienlaikus arī Likuma 15. panta otrās daļas 5. punkts nosaka fiziskajām personām kā nodokļu maksātājiem pienākumu normatīvajos aktos noteiktajā kārtībā un noteiktajos gadījumos reģistrēt pašvaldībā savu individuālā darba veidu, kā arī reģistrēties kā nodokļu maksātājam VID un paziņot šai institūcijai par to, kad sāk gūt ienākumus no saimnieciskās darbības.  Līdz ar to šajos gadījumos administratīvā soda piemērošanas nolūks jeb vēlamā fiziskās personas rīcība ir Likuma 15. panta otrās daļas 5. punktā minētā pienākuma izpilde, kas sevī ietver reģistrēšanos VID nodokļu maksātāju reģistrā Noteikumos Nr. 537 noteiktajos termiņos.   * subjektiem, kas nav reģistrējami Latvijas Republikas Uzņēmumu reģistrā: * ārvalstu diplomātiskajām un konsulārajām pārstāvniecībām; * zvērinātu advokātu birojiem;   Gan ārvalstu diplomātiskajām un konsulārajām pārstāvniecībām, gan zvērinātu advokātu birojiem ir pienākums reģistrēties 10 dienu laikā no to izveidošanas dienas.   * nerezidentu (ārvalsts komersantu) pastāvīgajām pārstāvniecībām Latvijā, kas saskaņā ar Likumu visu nodokļu likumu piemērošanai uzskatāmas par atsevišķiem iekšzemes nodokļu maksātājiem;   Minētajiem subjektiem ir pienākums reģistrēties 10 dienu laikā no to darbības uzsākšanas Latvijā.   * nodokļu maksātāju struktūrvienībām (t.sk. tīmekļvietņu struktūrvienībām), kas nav filiāles;   Nodokļu maksātāju struktūrvienību ir pienākums reģistrēt 10 dienu laikā no lēmuma pieņemšanas par struktūrvienības izveidošanu.  Vienlaikus arī Likuma 15. panta trešās daļas 3. punkts nosaka, ka fiziskajām personām, ja tās ir darba devēji, un komercsabiedrībām, kooperatīvajām sabiedrībām un citām privāto tiesību juridiskajām personām kā nodokļu maksātājiem ir pienākums šajā likumā un citos normatīvajos aktos noteiktajā kārtībā un noteiktajos gadījumos reģistrēties vietējā (pēc juridiskās adreses) nodokļu administrācijas institūcijā.  Līdz ar to šajos gadījumos administratīvā soda piemērošanas nolūks jeb vēlamā subjekta, kas nav reģistrējams Latvijas Republikas Uzņēmumu reģistrā, rīcība ir Likuma 15. panta  trešās daļas 3. punktā minētā pienākuma izpilde,  reģistrējoties VID nodokļu maksātāju reģistrā atbilstoši  Noteikumos Nr. 537 noteiktajiem reģistrācijas termiņiem un tādējādi nodrošinot komercdarbības vides drošību, godīgu konkurenci un labprātīgu nodokļu (nodevu) saistību izpildi.   * *ziņu nesniegšanu un nepareizu ziņu sniegšanu;*   Ņemot vērā, ka Tieslietu ministrijas izstrādātajā likumprojektā “Administratīvo sodu par pārkāpumiem pārvaldes, sabiedriskās kārtības un valsts valodas lietošanas jomā likums” ir noteikta administratīvā atbildība par informācijas nesniegšanu, informācijas nepienācīgu sniegšanu vai nepatiesas informācijas sniegšanu, likumprojektā netiek paredzēta administratīvā atbildība par reģistrēšanās kārtību reglamentējošajos normatīvajos aktos noteikto ziņu nesniegšanu vai par nepatiesu ziņu sniegšanu.   * *par neizstāšanos no nodokļu maksātāju reģistra normatīvajos aktos paredzētajos gadījumos;*   Ar likumprojektu netiek pārņemta administratīvā atbildība par neizstāšanos no nodokļu maksātāju reģistra.  Šobrīd saskaņā ar LAPK 165.2 pantu par nodokļu maksātāju reģistrēšanās kārtības neievērošanu pie administratīvās atbildības tiek sauktas fiziskās personas un valdes locekļi (ņemot vērā, ka saskaņā ar LAPK 14.1 pantu juridiskās personas pie administratīvās atbildības tiek sauktas tikai kodeksā īpaši paredzētajos gadījumos).  Atbilstoši šā brīža VID praksei LAPK 165.2pants pārsvarā tiek piemērots gadījumos, kad fiziskā persona, uzsākot veikt saimniecisko darbību, VID nav reģistrējusies kā saimnieciskās darbības veicēja, kā arī, ja komercsabiedrībai, piemēram, nav reģistrēta struktūrvienība vai deklarēti visi saimnieciskās darbības norēķinu konti.  Ņemot vērā, ka VID, izskatot administratīvo pārkāpumu lietu materiālus, ir konstatējis problemātiku pie administratīvās atbildības saucamā subjekta noteikšanā par LAPK 165.2pantā noteiktajiem administratīvajiem pārkāpumiem, ar likumprojektu tiek noteikts, ka administratīvā atbildība par nodokļu maksātāju reģistrēšanās kārtības neievērošanu būs piemērojama fiziskajai personai un juridiskai personai (nevis, kā šobrīd – juridiskās personas amatpersonai).  Savukārt, izvērtējot, vai šobrīd LAPK 165.2 pantā minētais administratīvais pārkāpums atbilst rīkojuma Nr. 38 3. punktā minētajiem kritērijiem, konstatējams:   * *nodarījuma bīstamība, sabiedriskais kaitīgums un nodarījuma sekas;*   Normatīvajos aktos noteikto pienākumu un uzdevumu izpildes nodrošināšanai VID seko jebkuru juridisko un fizisko personu saimnieciskajai un finansiālajai darbībai. Tā, piemēram, lai nodrošinātu Likuma 18. panta pirmās daļas 2. punktā minēto pienākumu kontrolēt nodokļu, nodevu, kā arī citu valsts noteikto maksājumu aprēķināšanas un maksāšanas pareizību, nodokļu administrācijas rīcībā ir jābūt pilnīgai informācijai par ikvienu nodokļu maksātāju. Savukārt nodokļu maksātājs apzināti nodokļu administrācijai par sevi nesniedzot informāciju, būtiski apgrūtina VID amatpersonām iespēju veikt normatīvajos aktos noteikto pienākumu kontrolēt nodokļu un nodevu aprēķināšanas un maksāšanas pareizību, kas var radīt sabiedrības un valsts kopējo interešu aizskārumu. Tāpat nodokļu maksātājs, veicot saimniecisko darbību bez reģistrēšanās VID nodokļu maksātāju reģistrā un gūstot peļņu, no kuras netiek aprēķināti un budžetā samaksāti nodokļu maksājumi, rada negodīgas konkurences apstākļus attiecībā pret citiem nodokļu maksātājiem.  Ar likumprojektu tiek samazināts fiziskai un juridiskai personai piemērojamais minimālais naudas soda apmērs, kā arī noteikts, ka fiziskajai personai par minēto pārkāpumu var tikt izteikts brīdinājums, jo šobrīd nereti piemērojamais minimālais naudas soda apmērs (t.i., 210 *euro*) ir nesamērīgs ar izdarīto administratīvo pārkāpumu, kā, piemēram gadījumos, kad fiziskā persona nav reģistrējusies VID nodokļu maksātāju reģistrā likumā noteiktajā termiņā, bet ir reģistrējusies, piemēram, ar piecu dienu kavējumu.   * *nodarījuma aktualitāte un attiecināmība uz publiski tiesiskajām attiecībām.*   Saskaņā ar VID sniegto informāciju naudas sodi par LAPK 165.2 pantā paredzēto administratīvo pārkāpumu piemēroti:   |  |  |  | | --- | --- | --- | | Gads | Lēmumu skaits | Kopējā piemēroto naudas sodu summa, *euro* | | 2014 | 378 | 95 887,80 | | 2015 | 321 | 90 360,00 | | 2016 | 314 | 87 480,00 | | 2017 | 84 | 15 850,00 | | 2018 | 44 | 8 170,00 |   Ņemot vērā, ka LAPK 165.2 pantā paredzētais nodarījums attiecas uz publiski tiesiskajām attiecībām un neattiecas uz civiltiesisko saistību pārkāpšanu, kā arī ievērojot VID statistiku, no kuras izriet, ka administratīvais pārkāpums nav zaudējis savu aktualitāti arī šobrīd, ar likumprojektu tiek pārņemts LAPK 165.2 pantā minētais administratīvais pārkāpums daļā par nereģistrēšanos nodokļu maksātāju reģistrā normatīvajos aktos noteiktajā kārtībā.  Vienlaikus jāvērš uzmanība, ka 2017. un 2018. gadā pieņemto lēmumu skaits ir samazinājies (minētais ir attiecināms arī uz turpmāko anotācijā ietverto administratīvo pārkāpumu statistiku), ņemot vērā, ka VID, ievērojot Uzņēmējdarbības vides pilnveidošanas pasākumu plānā ietverto pasākumu, kas paredz “konsultē vispirms” principa ieviešanu valsts pārvaldē un uzņēmējus pārraugošo institūciju darbībā, ar 2017. gadu ir veicis grozījumus vairākos iekšējos dokumentos, nosakot, ka pirms lēmuma par administratīvās lietvedības uzsākšanu pieņemšanas VID ir jāizvērtē pārkāpuma smagums un, ievērojot “konsultē vispirms” principu, jāaicina nodokļu maksātāju pārkāpumu novērst. Tāpat VID 2017. gada 28. decembrī ir apstiprinājis “Vadlīnijas “Konsultē vispirms” principa piemērošanai VID”, kā arī plānu par “konsultē vispirms” principa ieviešanu.  Tāpat likumprojektā iekļautais regulējums paredz, ka administratīvo pārkāpumu procesu par Likuma 120. pantā minēto pārkāpumu attiecībā uz nodokļu maksātāju reģistrēšanās kārtības neievērošanu veiks VID (arī šobrīd atbilstoši LAPK 215.1pantam minēto administratīvo pārkāpumu lietas ir piekritīgas VID).  **3) grāmatvedības uzskaitē nenorādītās darba samaksas izmaksāšanu** (Likuma 121. pants / LAPK 159.10 pants);  Sākot ar 2016. gada 23. martu, kad LAPK tika papildināts ar 159.10 pantu, par grāmatvedības uzskaitē neuzrādītas darba samaksas izmaksāšanu pie administratīvās atbildības tiek sauktas fiziskās personas un juridisko personu valdes locekļi. Minētais pārkāpums izpaužas kā minēto personu darbība, izmaksājot vai dodot uzdevumu darbiniekam izmaksāt atalgojumu skaidrā naudā, to nenorādot grāmatvedības dokumentos vai norādot to apmērā, kas neatbilst faktiski veiktajai izmaksai (tā saucamās “aplokšņu algas”). Tādējādi darba devējs izvairās no obligāto iemaksu un algu nodokļu nomaksas, kas aprēķināmi darba ņēmēja algotajā darbā gūtajiem ienākumiem, patieso atalgojuma apmēru neatspoguļojot grāmatvedības dokumentos.  Līdz ar to šajā gadījumā administratīvā soda piemērošanas nolūks jeb vēlamā personas rīcība ir uzrādīt grāmatvedības uzskaitē pilnā apmērā darbiniekam izmaksāto darba samaksu, kā arī no darbinieka darba algas ieturēt konkrēto nodokļu likumos paredzētās maksājamo nodokļu summas.  Šāds pienākums izriet gan no Likuma 15. panta pirmās daļas 7. punkta (savukārt pienākums ieturētos nodokļus samaksāt budžetā noteikts konkrētajos nodokļu likumos), gan no likuma “Par grāmatvedību” 2. panta, saskaņā ar kuru uzņēmuma pienākums ir kārtot grāmatvedību, uzskatāmi atspoguļojot visus uzņēmuma saimnieciskos darījumus, kā arī katru faktu vai notikumu, kas rada pārmaiņas uzņēmuma mantas stāvoklī (saskaņā ar minētā likuma 2. panta trešo daļu par grāmatvedības kārtošanu ir atbildīgs uzņēmuma vadītājs).  Saskaņā ar VID sniegto informāciju naudas sodi par LAPK 159.10pantā paredzēto administratīvo pārkāpumu 2016. gadā piemēroti divas reizes (par kopējo summu 2290,00 *euro*), tostarp vienu reizi piemērots naudas sods 2000,00 *euro* apmērā. Savukārt papildsods valdes loceklim – tiesību atņemšana ieņemt noteiktus amatus komercsabiedrībās, 2016. gadā nav piemērots. 2017. gadā pēc LAPK 159.10panta naudas sods piemērots vienu reizi 1500,00 *euro* apmērā. Par grāmatvedības uzskaitē neuzrādītās darba samaksas izmaksāšanu trīs gadījumos informācija nosūtīta VID Nodokļu un muitas policijas pārvaldei kriminālprocesa uzsākšanai, bet 2018. gadā – divos gadījumos.  Ņemot vērā, ka minētais pārkāpums ir saistīts ar “aplokšņu algu” izmaksām, kas ne tikai negatīvi ietekmē valsts budžeta ieņēmumus, bet arī kropļo konkurenci, jo saistībā ar nenomaksātajiem darbaspēka nodokļiem rada konkurences priekšrocības negodprātīgajiem komersantiem, kā arī ietekmē darba ņēmēju tiesības uz valsts sociālo garantiju saņemšanu, ar likumprojektu tiek pārņemts LAPK 159.10 pantā minētais administratīvais pārkāpuma sastāvs un esošā soda sankcija par minētā pārkāpuma izdarīšanu (vienlaikus, ņemot vērā, ka saskaņā ar Administratīvās atbildības likumu maksimālais naudas sods fiziskajām personām ir 400 naudas soda vienību (t.i., 2000 *euro*), fiziskajai personai un valdes loceklim šobrīd piemērojamā maksimālā soda sankcija attiecīgi tiek samazināta par 100 *euro*). Tāpat likumprojektā iekļautais regulējums paredz, ka administratīvo pārkāpumu procesu par Likuma 121. pantā minēto pārkāpumu attiecībā uz darba samaksas noteikumu pārkāpšanu veiks VID (arī šobrīd atbilstoši LAPK 215.1pantam minēto administratīvo pārkāpumu lietas ir piekritīgas VID).  **4) skaidrās naudas darījumu deklarēšanas nosacījumu un lietošanas ierobežojumu neievērošana** (Likuma 123. pants / LAPK 159.7 pants un 156.3 panta pirmā daļa);  LAPK 159.7pantā ietvertais administratīvais pārkāpums ir saistīts ar savstarpēji skaidrā naudā veikto darījumu deklarēšanas pienākuma un skaidras naudas lietošanas ierobežojumu neievērošanu, kas noteikti Likuma 30. pantā.  Jānorāda, ka skaidras naudas darījumi ir skaidras naudas saņemšana vai izsniegšana par tiesisko attiecību nodibināšanu, grozīšanu, turpināšanu vai izbeigšanu. Šādi darījumi, piemēram, var būt – pirkums, norēķins ar piegādātāju, aizdevuma saņemšana/izsniegšana, norēķins par nomas pakalpojumu, dāvinājums u.c.  Saskaņā ar Likuma 30. panta pirmo un 1.1 daļu nodokļu maksātāji (tajā skaitā fiziskās personas, kuras reģistrējušās VID kā saimnieciskās darbības veicējas), izņemot fiziskās personas, kuras nav individuālie komersanti, katru mēnesi līdz 15. datumam Ministru kabineta noteiktajā kārtībā deklarē visus iepriekšējā mēneša laikā savstarpēji skaidrā naudā veiktos darījumus (neatkarīgi no tā, vai darījums notiek vienā operācijā vai vairākās operācijās), kuru summa pārsniedz 1500 *euro*.  Savukārt par minētā pienākuma neizpildi nodokļu maksātājs tiek saukts pie administratīvās atbildības saskaņā ar LAPK 159.7 panta pirmo daļu (turpmāk – saskaņā ar Likuma 123. panta otro daļu), proti, par skaidrā naudā veikto darījumu nedeklarēšanu, ja darījumu summa pārsniedz mēnesī 1500 *euro*, bet nepārsniedz 7200 *euro*, izņemot kuģu un gaisakuģu aģentēšanas komercsabiedrību darījumus un starptautisko autopārvadājumu un kravas ekspedīcijas darījumus.  Savukārt par minētā pienākuma nepienācīgu izpildi jeb darījumu deklarēšanu, neievērojot normatīvos aktos noteikto deklarāciju iesniegšanas termiņu, nodokļu maksātāju sauc pie administratīvās atbildības saskaņā ar LAPK 159.7 panta ceturto daļu (turpmāk – saskaņā ar Likuma 123. panta ceturto daļu), kurā paredzēta administratīvā atbildība par skaidrā naudā veikto darījumu deklarēšanu, pārkāpjot nodokļu normatīvajos aktos noteikto deklarāciju iesniegšanas termiņu.  Tādējādi šajā gadījumā administratīvā soda piemērošanas nolūks jeb vēlamā nodokļu maksātāja (tajā skaitā fiziskās personas, kuras reģistrējušās VID kā saimnieciskās darbības veicēji) rīcība ir deklarācijas par skaidrā naudā veiktajiem darījumiem iesniegšana VID katru mēnesi līdz 15. datumam Ministru kabineta 2007. gada 10. aprīļa noteikumu Nr. 237 “Skaidrā naudā veikto darījumu deklarēšanas noteikumi” noteiktajā kārtībā.  Tā kā atbilstoši Likuma 30. panta pirmajai un astotajai daļai nodokļu maksātājiem (izņemot komercsabiedrībām, kas veic kuģu un gaisakuģu aģentēšanas darījumus un starptautisko autopārvadājumu un kravas ekspedīcijas darījumus) nav atļauts veikt skaidrā naudā darījumus, kuru summa pārsniedz 7200 *euro* (neatkarīgi no tā, vai darījums notiek vienā operācijā vai vairākās operācijās), konstatējot, ka nodokļu maksātāja skaidrā naudā veiktais darījums pārsniedz 7200 *euro* (proti, nodokļu maksātājs nav ievērojis Likumā noteikto aizliegumu), nodokļu maksātājs tiek saukts pie administratīvās atbildības saskaņā ar LAPK 159.7 panta trešo daļu (turpmāk – saskaņā ar Likuma 123. panta piekto daļu) par darījuma veikšanu skaidrā naudā, ja darījuma summa pārsniedz 7200 *euro*.  Šajā gadījumā administratīvā soda piemērošanas nolūks jeb vēlamā personas rīcība ir bezskaidras naudas norēķinu veikšana darījumiem, kuru summa pārsniedz Likuma 30. pantā noteikto skaidras naudas lietošanas ierobežojuma apmēru, neatkarīgi no tā, vai darījums notiek vienā operācijā vai vairākās operācijās (proti, nav pieļaujama viena darījuma summas mākslīga sadalīšana vairākās operācijās).  Saskaņā ar Likuma 30. panta otro daļu kuģu aģentēšanas un gaisakuģu aģentēšanas komercsabiedrības, kā arī starptautisko autopārvadājumu un kravas ekspedīcijas komercsabiedrības attiecībā uz to veiktajiem starptautiskajiem autopārvadājumiem un kravas ekspedīcijas darījumiem katru mēnesi līdz 15. datumam Ministru kabineta noteiktajā kārtībā deklarēmēneša laikā veiktos darījumus, kuru kopsumma pārsniedz 7200 *euro*.  Savukārt par minētā pienākuma neizpildi nodokļu maksātājs tiek saukts pie administratīvās atbildības saskaņā ar LAPK 159.7 panta otro daļu (turpmāk – saskaņā ar Likuma 123. panta trešo daļu), kurā paredzēta administratīvā atbildība par skaidrā naudā veikto kuģu aģentēšanas un gaisakuģu aģentēšanas komercsabiedrību darījumu un starptautisko autopārvadājumu un kravas ekspedīcijas darījumu nedeklarēšanu, ja darījumu kopsumma pārsniedz mēnesī 7200 *euro*.  Ja kuģu aģentēšanas un gaisakuģu aģentēšanas komercsabiedrības, kā arī starptautisko autopārvadājumu un kravas ekspedīcijas komercsabiedrības attiecībā uz to veiktajiem starptautiskajiem autopārvadājumiem un kravas ekspedīcijas darījumiem nepienācīgi izpilda Likuma 30. panta otrajā daļā minēto pienākumu, deklarējot skaidrā naudā veiktos darījumus, pārkāpjot nodokļu normatīvajos aktos noteikto deklarāciju iesniegšanas termiņu, līdzīgi kā iepriekšminētie nodokļu maksātāji tās tiek sauktas pie administratīvās atbildības saskaņā ar LAPK 159.7 panta ceturto daļu (tas ir, turpmāk saskaņā ar Likuma 123. panta ceturto daļu).  Līdz ar to šajā gadījumā administratīvā soda piemērošanas nolūks jeb vēlamā kuģu aģentēšanas un gaisakuģu aģentēšanas komercsabiedrību, kā arī starptautisko autopārvadājumu un kravas ekspedīcijas komercsabiedrību rīcība ir deklarācijas par skaidrā naudā veiktajiem darījumiem iesniegšana VID katru mēnesi līdz 15. datumam Ministru kabineta 2007. gada 10. aprīļa noteikumu Nr. 237 “Skaidrā naudā veikto darījumu deklarēšanas noteikumi” noteiktajā kārtībā.  Saskaņā ar Likuma 30. panta septīto daļu nodokļu maksātāji, kas veic saimniecisko darbību (tas ir, jebkurš komersants vai fiziskā persona, kas veic saimniecisko darbību), Ministru kabineta noteiktajā kārtībā līdz taksācijas gadam sekojošā gada 1. februārim deklarē visus iepriekšējā gada laikā skaidrā naudā veiktos darījumus ar fiziskajām personām, kurām atbilstoši nodokļu jomu reglamentējošiem normatīvajiem aktiem nav jāreģistrē saimnieciskā darbība, ja viena darījuma summa vienā operācijā ar katru darījuma partneri pārsniedz 3000 *euro* (minētais neattiecas uz skaidrā naudā veiktajiem darījumiem (izmaksātajiem laimestiem), par kuriem nodokļu maksātājs VID iesniedz paziņojumu saskaņā ar likuma “Par iedzīvotāju ienākuma nodokli” [17. panta](https://likumi.lv/ta/id/56880-par-iedzivotaju-ienakuma-nodokli#p17) 11.1 daļā noteikto).  Savukārt par minētā pienākuma neizpildi nodokļu maksātājs tiek saukts pie administratīvās atbildības saskaņā ar LAPK 159.7 panta piekto daļu (turpmāk – Likuma 123. panta pirmo daļu), bet par pienākuma nepienācīgu izpildi – saskaņā ar LAPK 159.7 panta ceturto daļu (Likuma 123. panta ceturto daļu).  Līdz ar to šajā gadījumā administratīvā soda piemērošanas nolūks jeb vēlamā nodokļu maksātāja (tajā skaitā, komersanta, fiziskās personas, kura reģistrēta VID kā saimnieciskās darbības veicēja, kuģu aģentēšanas un gaisakuģu aģentēšanas komercsabiedrību, kā arī starptautisko autopārvadājumu un kravas ekspedīcijas komercsabiedrību) rīcība ir deklarāciju par skaidrā naudā veiktajiem darījumiem ar fiziskajām personām iesniegšana VID katru līdz taksācijas gadam sekojošajā gada 1. februārim Ministru kabineta 2007. gada 10. aprīļa noteikumu Nr. 237 “Skaidrā naudā veikto darījumu deklarēšanas noteikumi” noteiktajā kārtībā.  Savukārt, izvērtējot, vai šobrīd LAPK 159.7 pantā minētais administratīvais pārkāpums atbilst rīkojuma Nr. 38 3. punktā minētajiem kritērijiem, konstatējams:   * *nodarījuma bīstamība, sabiedriskais kaitīgums un nodarījuma sekas,*   Likuma 30. pants, kurā noteikti skaidras naudas lietošanas ierobežojumi, ir pieņemts ar mērķi ierobežot skaidras naudas lietošanas apmērus un šādu mērķi likumdevējs ir izvirzījis kā nepieciešamu cita leģitīma mērķa – panākt finanšu plūsmas caurspīdīgumu nodokļu maksātāju darbībā un novērst noziedzīgi iegūto līdzekļu legalizāciju. Turklāt pārkāpumi, kas saistīti ar skaidras naudas lietošanas ierobežojumu neievērošanu ir uzskatāmi par nozīmīgiem un vērā ņemamiem ar likumu aizsargātiem interešu aizskārumiem finanšu jomā.   * *nodarījuma aktualitāte un attiecināmība uz publiski tiesiskajām attiecībām.*   Saskaņā ar VID sniegto informāciju naudas sodi par LAPK 159.7 pantā paredzētajiem administratīvajiem pārkāpumiem piemēroti:   |  |  |  |  | | --- | --- | --- | --- | | Gads | Panta daļa | Piemērotais naudas sods | | | Lēmumu skaits | Kopējā piemēroto naudas sodu summa, *euro* | | 2014 | (1) | 25 | 37 996,57 | |  | (2) | - | - | |  | (3) | 119 | 1 018 395,21 | |  | (4) | 33 | 14 293,00 | |  | (5) | - | - | | 2015 | (1) | 7 | 10 243,75 | |  | (2) | - | - | |  | (3) | 103 | 530 620,66 | |  | (4) | 17 | 6 203,84 | |  | (5) | 4 | 10 187,46 | | 2016 | (1) | 9 | 29 030,78 | |  | (2) | - | - | |  | (3) | 87 | 407 879,77 | |  | (4) | 18 | 43 102,04 | |  | (5) | 1 | 800,00 | | 2017 | (1) | 2 | 418,00 | |  | (2) |  |  | |  | (3) | 73 | 490 759,98 | |  | (4) | 9 | 2 080,00 | |  | (5) | 3 | 1 775,09 | | 2018 | (1) | 2 | 2 730,00 | |  | (2) |  |  | |  | (3) | 68 | 494 486,34 | |  | (4) | 4 | 1 150,00 | |  | (5) | - | - |   Attiecībā uz LAPK 159.7panta otrās daļas subjektiem – kuģu un gaisakuģu aģentēšanas komercsabiedrībām un starptautisko autopārvadājumu un kravas ekspedīcijas komercsabiedrībām, – VID, veicot pārbaudes, administratīvos pārkāpumus nav konstatējis. Tomēr tā kā skaidras naudas nedeklarēšana LAPK 159.7panta otrās daļas subjektiem uzskatāma par nozīmīgu un vērā ņemamu ar likumu aizsargātu interešu aizskārumu finanšu jomā, ar likumprojektu tiek saglabāts LAPK 159.7panta otrajā daļā paredzētais administratīvais pārkāpuma sastāvs. Tāpat ar likumprojektu tiek saglabāti arī pārējie LAPK 159.7pantā paredzētie administratīvie pārkāpumi un par tiem piemērojamie naudas sodu apmēri, ņemot vērā minēto pārkāpumu būtisko ietekmi uz finanšu jomu.  Vienlaikus, ņemot vērā, ka šobrīd LAPK 156.3 panta pirmā daļā minētais pārkāpums – **noteiktās norēķinu kārtības neievērošana** – pēc būtības arī ir attiecināms uz skaidras naudas lietošanas ierobežojumu neievērošana, ar Likuma 123. panta sesto daļu tiek pārņemts LAPK 156.3 panta pirmajā daļā minētais administratīvā pārkāpuma sastāvs, proti, normatīvajos aktos noteiktās norēķinu kārtības neievērošana.  Lai veicinātu tirgus attīstību, tādā veidā palielinot nodokļu ieņēmumus un mazinātu ēnu ekonomiku, skaidrās naudas apriti atsevišķās nozarēs regulē, izdodot speciālus normatīvos aktus.  Tā, piemēram, saskaņā ar Likuma 30. panta 1.4 daļu nodokļu maksātāji vairumtirdzniecībā veic tikai bezskaidras naudas norēķinus (to skaitā ar maksājumu kartēm).  Tāpat arī Ministru kabineta 2011. gada 13. decembra noteikumu Nr. 960 “Noteikumi par kārtību, kādā iepērk un realizē melno un krāsaino metālu atgriezumus un lūžņus un izsniedz licences metālu atgriezumu un lūžņu iepirkšanai Latvijā, kā arī par valsts nodevas likmi par licenci metālu atgriezumu un lūžņu iepirkšanai un valsts nodevas maksāšanas kārtību” 35. punktā ir noteikts, ka savstarpējos norēķinus ar citu fizisko vai juridisko personu komersants ir tiesīgs veikt tikai bezskaidras naudas norēķinu veidā.  Līdz ar to šajā gadījumā administratīvā soda piemērošanas nolūks jeb vēlamā nodokļu maksātāja rīcība ir normatīvajos aktos noteiktās bezskaidras naudas norēķinu kārtības ievērošana.  Savukārt, izvērtējot, vai šobrīd LAPK 156.3panta pirmajā daļā minētie administratīvie pārkāpumi atbilst rīkojuma Nr. 38 3. punktā minētajiem kritērijiem, konstatējams:   * *nodarījuma bīstamība, sabiedriskais kaitīgums un nodarījuma sekas,*   Ikviens pārkāpums, kas saistīts ar skaidrās naudas apriti, ir uzskatāms par nopietnu sabiedrības interešu, kā arī valsts budžeta aizskārumu.  Nodokļu maksātājs, neievērojot normatīvajos aktos noteikto norēķinu kārtību, apgrūtina VID iespēju veikt efektīvu uzraudzību un kontroli tirdzniecības nozarē.   * *nodarījuma aktualitāte un attiecināmība uz publiski tiesiskajām attiecībām.*   Saskaņā ar VID sniegto informāciju naudas sodi par LAPK 156.3panta pirmajā daļā paredzēto administratīvo pārkāpumu piemēroti:   |  |  |  | | --- | --- | --- | | Gads | Piemērotais naudas sods | | |  | Lēmumu skaits | Kopējā piemēroto naudas sodu summa, *euro* | | 2014 | 3 | 1080,00 | | 2015 | 1 | 280,00 | | 2016 | 3 | 650,00 | | 2017 | 5 | 1330,00 | | 2018 | 1 | 430,00 |   Tā kā administratīvā soda mērķis ir ne tikai sodīt personu, kas izdarījusi administratīvo pārkāpumu, bet arī atturēt personas no turpmākas administratīvo pārkāpumu izdarīšanas (prevencija), likumprojektā tiek saglabāts LAPK 156.3panta pirmajā daļā minētais administratīvais pārkāpuma sastāvs un esošā soda sankcija par minētā pārkāpuma izdarīšanu.  Šobrīd saskaņā ar LAPK 156.3 panta pirmo daļu par normatīvajos aktos noteiktās norēķinu kārtības neievērošanu administratīvā atbildība tiek piemērota arī amatpersonām.  Saskaņā ar LAPK 14. pantā noteikto amatpersonas ir saucamas pie administratīvās atbildības par administratīvajiem pārkāpumiem, kas saistīti ar pastāvošo noteikumu neievērošanu pārvaldes kārtības, valsts un sabiedriskās kārtības, vides un iedzīvotāju veselības aizsardzības sfērā, kā arī ar citu noteikumu neievērošanu, kuru izpildes nodrošināšana ietilpst viņu dienesta pienākumos. Minētais pants par amatpersonu atbildību gandrīz nemainīgs saglabājies no 1984. gadā LAPK pieņemtās redakcijas, kad terminu “amatpersona” varēja attiecināt tikai uz valsts amatpersonām. Tomēr neskatoties uz to, minētais jēdziens aptvēra ļoti plašu personu loku (piemēram, veikalu vadītāji, ministriju ierēdņi, kolhozu priekšsēdētāji u.c.).  Tādējādi iespējamo amatpersonu saukšanu pie administratīvās atbildības likumdevējs viennozīmīgi ir saistījis ar tādu personas darbību vai bezdarbību, kura ietilpst amatpersonas dienesta pienākumos. Turklāt tiesas ieskatā jēdziens “dienesta pienākumi” pēc tiesību normu gramatiskās iztulkošanas metodes nekādā veidā nav attiecināms uz privātpersonu saistībā ar tās darbību uzņēmējdarbībā.  Tāpat arī atbilstoši Administratīvās atbildības likuma 46. panta pirmajā un otrajā daļā noteiktajam amatpersona šā likuma izpratnē ir persona, kas atbilstoši normatīvajos aktos noteiktajai kompetencei veic administratīvā pārkāpuma procesu: uzsāk administratīvā pārkāpuma procesu, veic izmeklēšanas darbības, piemēro procesuālos piespiedu līdzekļus, pieņem lēmumu administratīvā pārkāpuma lietā. Šā likuma normas, kas regulē amatpersonas darbību, attiecas arī uz koleģiālo institūciju.  No minētā izriet, ka “amatpersona” nevar būt pie administratīvās atbildības saucamais subjekts pārkāpumos, kas saistīti ar norēķinu kārtības neievērošanu, piemēram, vairumtirdzniecībā.  Ņemot vērā minēto, un to, ka kopš 2014. gada neviena amatpersona nav saukta pie administratīvās atbildības par LAPK 156.3 panta pirmajā daļā paredzēto pārkāpumu, ar likumprojektu netiek saglabāts minētais pie administratīvās atbildības saucamais subjekts.  Savukārt administratīvo pārkāpumu procesu par Likuma 123. pantā iekļautajiem administratīvajiem pārkāpumiem attiecībā uz skaidrās naudas lietošanas ierobežojumu neievērošanu tāpat kā līdz šim veiks VID (atbilstoši LAPK 215.1pantam minēto administratīvo pārkāpumu lietas ir piekritīgas VID).  **5) nodokļu un citu maksājumu reģistrēšanas elektronisko ierīču un iekārtu lietošanas prasību neievērošana** (Likuma 124. pants / LAPK 156.2 panta pirmā un otrā daļa, un 156.1 panta pirmā, otrā, trešā, piektā un sestā daļa);  Likuma 125. pantā ir apvienoti LAPK 156.1 panta pirmajā daļā un LAPK 156.2 panta pirmajā, otrajā, trešajā, piektajā un sestajā daļā iekļautie administratīvie pārkāpumi, ņemot vērā, ka minētie pārkāpumi ir saistīti ar normatīvajos aktos noteikto elektronisko ierīču un iekārtu lietošanas prasību neievērošanu.   * *LAPK 156.2 panta pirmā daļa, kurā noteikta administratīvā atbildība par normatīvajiem aktiem atbilstošu nodokļu un citu maksājumu reģistrēšanas elektronisko ierīču un iekārtu neuzstādīšanu un neizmantošanu*;   Lai personu varētu saukt pie administratīvās atbildības atbilstoši minētajai tiesību normai, nepieciešams konstatēt, ka personai atbilstoši normatīvajos aktos noteiktajam ir pienākums uzstādīt un izmantot nodokļu un citu maksājumu reģistrēšanas elektronisko ierīci vai iekārtu.  Nodokļu maksātāji, kuriem ir pienākums lietot nodokļu un citu maksājumu reģistrēšanas elektroniskās ierīces un iekārtas, ir noteikti Ministru kabineta 2014. gada 11. februāra noteikumu Nr. 96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” (turpmāk – Noteikumi Nr. 96), savukārt tehniskās prasības nodokļu un citu maksājumu reģistrēšanas elektroniskajām ierīcēm un iekārtām ir noteiktas Ministru kabineta 2014. gada 11. februāra noteikumos Nr. 95 “Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām” (turpmāk – Noteikumi Nr. 95).  Līdz ar to šajā gadījumā administratīvā soda piemērošanas nolūks jeb vēlamā personas rīcība ir uzstādīt un izmantot Noteikumu Nr. 95 tehniskajām prasībām atbilstošas nodokļu un citu maksājumu reģistrēšanas elektroniskās ierīces un iekārtas (pienākums lietot tikai tādus kases aparātus, hibrīda kases aparātus, kases sistēmas, specializētās ierīces un iekārtas, kas atbilst normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām prasībām, ir arī noteikts Noteikumu Nr. 96 9.1. apakšpunktā).  Saskaņā ar VID sniegto informāciju naudas sodi par LAPK 156.2 panta pirmajā daļā paredzēto administratīvo pārkāpumu piemēroti:   |  |  |  |  | | --- | --- | --- | --- | | Gads | Piemērotie naudas sodi | | | |  | Lēmumu skaits | Lēmumu skaits, ar kuru piemērots maksimālais naudas sods (1400 *euro*) | Kopējā piemēroto naudas sodu summa, *euro* | | 2014 | 139 | 2 | 38745,19 | | 2015 | 95 | 5 | 44696,08 | | 2016 | 103 | 3 | 43770,00 | | 2017 | 14 | - | 4030,00 | | 2018 | 15 | - | 3510,00 |   Ar likumprojektu tiek pārņemts LAPK 156.2 panta pirmajā daļā ietvertais administratīvais pārkāpums, ņemot vērā, ka pārkāpumam ir būtiska ietekme uz ieņēmumu un nodokļu pareizu uzskaiti, kā arī pareizu nodokļu aprēķināšanu un nomaksu budžetā.  Vienlaikus, ievērojot, ka attiecībā uz nodokļu un citu maksājumu reģistrēšanas elektroniskajām ierīcēm un iekārtām tika noteiktas jaunas tehniskās prasības ar mērķi uzlabot nodokļu nomaksas kontroles procesus, VID, lai pārmērīgi neierobežotu godprātīgo nodokļu maksātāju intereses, ar 2017. gadu kā prioritāti ir izvirzījis atbilstošu attieksmi pret nodokļu maksātājiem elektronisko ierīču un iekārtu nomaiņas gaitā, informējot un konsultējot nevis piemērojot administratīvo atbildību, tādējādi realizējot “konsultē vispirms: principu.   * *LAPK 156.2 panta otrā daļa, kurā noteikta administratīvā atbildība par normatīvajiem aktiem atbilstošu nodokļu un citu maksājumu reģistrēšanas elektronisko ierīču un iekārtu neuzstādīšanu un neizmantošanu kases un norēķinu operāciju veikšanai valūtas maiņas punktos;*   Saskaņā ar Latvijas Bankas 2009. gada 13. maija noteikumiem Nr. 36 “Ārvalstu valūtu skaidrās naudas pirkšanas un pārdošanas noteikumi” Latvijas Banka izsniedz Latvijas Republikas Uzņēmumu reģistrā reģistrētajām juridiskajām personām (izņemot kredītiestādēm) atļauju (licenci) ārvalstu valūtu skaidrās naudas pirkšanai un pārdošanai tikai uzrādot minētajos noteikumos norādītos dokumentus, t.sk. VID reģistrētu kases aparāta vai kases sistēmas tehniskās pases kopiju, uzrādot oriģinālu.  Tā kā LAPK 156.2 panta otrajā daļā minētais administratīvais pārkāpums ir zaudējis savu aktualitāti, ar likumprojektu netiek pārņemta minētā norma.   * *LAPK 156.1 panta pirmā daļa, kurā noteikta administratīvā atbildība par nodokļu un citu maksājumu reģistrēšanas elektronisko ierīču un iekārtu lietošanas kārtības**neievērošanu*;   Ņemot vērā, ka LAPK 156.1panta pirmajā daļā ietvertais administratīvais pārkāpums ir saistīts ar Noteikumos Nr. 96 noteikto lietotāju pienākumu pienācīgu nepildīšanu (proti, lietotājam ir pienākums ievērot nodokļu un citu maksājumu reģistrēšanas elektronisko ierīču un iekārtu lietošanas kārtību), kā arī ņemot vērā, ka gan LAPK 156.1panta pirmajā, gan otrajā daļā noteiktās soda sankcijas apmērs ir analoģisks, ar Likuma 124. panta otro daļu tiek apvienoti LAPK 156.1 panta pirmajā un otrajā daļā minēto administratīvo pārkāpumu sastāvi.   * *LAPK 156.1 panta otrā daļa, kurā noteikta administratīvā atbildība par normatīvajos aktos noteikto nodokļu un citu maksājumu reģistrēšanas elektronisko ierīču un iekārtu lietotāju pienākumu nepildīšanu*;   No LAPK 156.1 panta otrās daļas dispozīcijas izriet, ka normatīvajos aktos noteiktajam nodokļu un citu maksājumu reģistrēšanas elektronisko ierīču un iekārtu lietotājam (turpmāk – lietotājam) administratīvā atbildība var iestāties par jebkuru normatīvajos aktos noteikto pienākumu neizpildi.  Šobrīd lietotāju vispārīgie pienākumi ir noteikti Noteikumu Nr. 96. II nodaļā “Lietotāja vispārīgie pienākumi”. Tā, piemēram, lietotājam ir pienākums:   * lietot tikai tādus kases aparātus, hibrīda kases aparātus, kases sistēmas, specializētās ierīces vai iekārtas, kas atbilst normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām prasībām; ir reģistrētasVID uz lietotāja vārda; noplombētas ar numurētām un VID iegādātām speciālām stingrās uzskaites plombām, ja to paredz normatīvie akti par nodokļu un citu maksājumu reģistrēšanas elektronisko ierīču un iekārtu tehniskajām prasībām (Noteikumu Nr. 96 9. punkts); * nodrošināt saimnieciskās darbības veidam atbilstošas konstrukcijas kases aparāta, hibrīda kases aparāta, kases sistēmas, specializētās ierīces vai iekārtas iegādi un lietošanu nodokļu un citu maksājumu reģistrēšanai katrā pastāvīgajā darbības vietā (struktūrvienībā) vai ārpus pastāvīgās darbības vietas (struktūrvienības) (Noteikumu Nr. 96 10. punkts); * nodrošināt personas, kas pilda kasiera pienākumus, apmācību darbam ar attiecīgo kases aparāta, hibrīda kases aparāta, kases sistēmas, specializētās ierīces vai iekārtas modeli (modifikāciju), kā arī rakstiski noteikt kasiera pienākumus (Noteikumu Nr. 96 13. punkts); * izmantot mācību režīmu tikai pirms kases aparāts, hibrīda kases aparāts, kases sistēma, specializētā ierīce vai iekārta reģistrēta VID iekļaušanai VID vienotajā datubāzē (reģistrā) un uzsākta tās lietošana nodokļu un citu maksājumu reģistrēšanai (Noteikumu Nr. 96 18. punkts); * u.c. pienākumi.   Līdz ar to šajos gadījumos administratīvā soda piemērošanas nolūks jeb vēlamā lietotāja rīcība ir Noteikumos Nr. 96 noteikto lietotāju pienākumu pienācīga izpilde.  Saskaņā ar VID sniegto informāciju naudas sodi par LAPK 156.1 panta otrajā daļā paredzēto administratīvo pārkāpumu piemēroti:   |  |  |  | | --- | --- | --- | | Gads | Piemērotie naudas sodi | | |  | Lēmumu skaits | Kopējā piemēroto naudas sodu summa, *euro* | | 2014 | 709 | 254 849,54 | | 2015 | 750 | 273 544,42 | | 2016 | 601 | 246 299,27 | | 2017 | 59 | 11 270,00 | | 2018 | 94 | 23 075,00 |   Savukārt par LAPK 156.1 panta pirmajā daļā paredzēto administratīvo pārkāpumu (minētajā pantā iekļautais administratīvais pārkāpums likumprojektā netiek izdalīts atsevišķi, jo ir apvienots ar LAPK 156.1 panta otrās daļas administratīvo pārkāpumu) naudas sodi piemēroti:   |  |  |  | | --- | --- | --- | | Gads | Piemērotie naudas sodi | | |  | Lēmumu skaits | Kopējā piemēroto naudas sodu summa, *euro* | | 2014 | 128 | 19 848,50 | | 2015 | 118 | 18 880,00 | | 2016 | 102 | 24 380,00 | | 2017 | 12 | 2 110,00 | | 2018 | 7 | 950,00 |   Ņemot vērā, ka LAPK 156.1 panta pirmajā un otrajā daļā paredzētais nodarījums attiecas uz publiski tiesiskajām attiecībām un neattiecas uz civiltiesisko saistību pārkāpšanu, kā arī ievērojot, ka administratīvie pārkāpumi attiecībā uz normatīvajos aktos noteikto nodokļu un citu maksājumu reģistrēšanas elektronisko ierīču un iekārtu lietošanas kārtības un lietotāju pienākumu nepildīšanu ietekmē pareizu nodokļu aprēķināšanu un nomaksu budžetā, ar likumprojektu tiek pārņemti LAPK 156.2 panta pirmajā un otrajā daļā minētie administratīvie pārkāpumi, tos turpmāk apvienojot.   * *LAPK 156.1 panta trešā daļa, kurā noteikta administratīvā atbildība par normatīvajos aktos noteikto nodokļu un citu maksājumu reģistrēšanas elektronisko ierīču un iekārtu apkalpojošo dienestu pienākumu nepildīšanu;*   Šobrīd no LAPK 156.1 panta trešās daļas dispozīcijas izriet, ka apkalpojošajam dienestam administratīvā atbildība var iestāties par jebkuru normatīvajos aktos noteikto pienākumu neizpildi.  Apkalpojošo dienestu pienākumi noteikti Noteikumu Nr. 96 VIII nodaļā “Apkalpojošo dienestu atbildība un pienākumi”. Tā, piemēram, apkalpojošajam dienestam (apkalpojošā dienesta atbildīgajai personai) ir pienākums:   * veikt tikai tādu kases aparātu, hibrīda kases aparātu, kases sistēmu, specializēto ierīču vai iekārtu apkalpošanu, kuras nodrošina normatīvajos aktos par nodokļu un citu maksājumu reģistrēšanas elektronisko ierīču un iekārtu tehniskajām prasībām noteikto prasību izpildi un kuras iekļautas kases aparātu, hibrīda kases aparātu, kases sistēmu, specializēto ierīču un iekārtu apkalpojošo dienestu reģistrā attiecīgā apkalpojošā dienesta apkalpojamo modeļu (modifikāciju) sarakstā (noteikumu Nr. 96 89. punkts); * plombēt kases aparātus, hibrīda kases aparātus, specializētās ierīces un iekārtas ar plombām, kuras iegādātas par maksu VID (noteikumu Nr. 96 96. punkts); * nodrošināt iegādāto, noņemto (arī tādu, kuras plombēšanai izlietojis cits apkalpojošais dienests), izlietoto un anulēto plombu uzskaiti, kā arī nodrošināt anulēto (sabojāto) plombu iznīcināšanu un akta sastādīšanu atbilstoši grāmatvedību reglamentējošos normatīvajos aktos noteiktajām prasībām par attaisnojuma dokumentu (noteikumu Nr. 96 98. punkts); * iesniegt VID pārskatu par stingrās uzskaites plombu izlietojumu attiecīgajā ceturksnī līdz tam sekojošā mēneša divdesmit piektajam datumam. VID jaunas plombas neizsniedz, ja nav iesniegts pārskats par iepriekšējo ceturksni (Noteikumu Nr. 96 100. punkts); * u.c. pienākumi.   Līdz ar to šajā gadījumā administratīvā soda piemērošanas nolūks jeb vēlamā apkalpojošā dienesta (apkalpojošā dienesta atbildīgās personas) rīcība ir Noteikumos Nr. 96 noteikto apkalpojošā dienesta pienākumu pienācīga izpilde.  Vienlaikus norādāms, ka motivācija ievērot Noteikumos Nr. 96 noteiktos pienākumus izriet no minēto noteikumu 129.172.2. apakšpunktā iekļautā nosacījuma, proti, ka VID izslēdz no VID vienotās datubāzes (reģistra) apkalpojošo dienestu, ja konstatēts, ka tas nepilda šo noteikumu VIII nodaļā minētos pienākumus.  Saskaņā ar VID sniegto informāciju naudas sodi par LAPK 156.1 panta trešajā daļā paredzēto administratīvo pārkāpumu piemēroti:   |  |  |  | | --- | --- | --- | | Gads | Piemērotie naudas sodi | | |  | Lēmumu skaits | Kopējā piemēroto naudas sodu summa, *euro* | | 2014 | 3 | 820,00 | | 2015 | 5 | 10 975,00 | | 2016 | 5 | 4220,00 | | 2017 | - | - | | 2018 | 1 | 500,00 |   Ņemot vērā, ka apkalpojošo dienestu pārkāpumi saistībā ar nodokļu likumos noteikto ierīču un iekārtu lietošanas prasību neievērošanu ietekmē komercdarbības vides drošību, godīgu konkurenci un labprātīgu nodokļu saistību izpildi, ar likumprojektu tiek saglabāts LAPK 156.1panta trešajā daļā paredzētais administratīvais pārkāpums.  Savukārt, tā kā iespējamie apkalpojošo dienestu pārkāpumi atšķiras pēc izdarīto pārkāpumu sekām, likumprojektā kā soda sankcijas veids tiek noteikts arī brīdinājums.   * *LAPK 156.1 panta piektā daļa, kurā noteikta administratīvā atbildība par kases aparāta, kases sistēmas, specializētās ierīces un iekārtas lietošanu, ja ir mainīta tās konstrukcija vai programma, ar ko tādējādi radīta iespēja slēpt vai samazināt ar nodokļiem un nodevām apliekamo objektu.*   Atbilstoši Noteikumu Nr. 96 9. punktā noteiktajam lietotājam ir pienākums nodokļu un citu maksājumu reģistrēšanai lietot tikai tādus kases aparātus, hibrīda kases aparātus, kases sistēmas, specializētās ierīces vai iekārtas, kas atbilst normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām prasībām, ir reģistrētas VID uz lietotāja vārda un noplombētas ar numurētām un VID iegādātām speciālām stingrās uzskaites plombām.  Lietotājam ir aizliegts nodokļu un citu maksājumu reģistrēšanai lietot kases aparātus, hibrīda kases aparātus, kases sistēmas, specializētās ierīces vai iekārtas, kuru konstrukcija vai programma ir mainīta (proti, kuri tādējādi neatbilst normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām prasībām).  Līdz ar to šajā gadījumā administratīvā soda piemērošanas nolūks jeb vēlamā personas rīcība ir Noteikumu Nr. 96 noteikto prasību ievērošana, lietojot tikai tādus kases aparātus, hibrīda kases aparātus, kases sistēmas, specializētās ierīces vai iekārtas, kas atbilst normatīvajiem aktiem par nodokļu un citu maksājumu reģistrēšanas elektronisko ierīču un iekārtu (t.i., Noteikumi Nr. 95) tehniskajām prasībām.  Savukārt, izvērtējot, vai šobrīd LAPK 156.1 panta piektajā daļā minētais administratīvais pārkāpums atbilst rīkojuma Nr. 38 3. punktā minētajiem kritērijiem, konstatējams:   * *nodarījuma bīstamība, sabiedriskais kaitīgums un nodarījuma sekas,*   Veicot manipulācijas ierīču un iekārtu programmatūrā un nenorādot saņemtos ieņēmumus, nodokļu maksātājs izvairās ne tikai no pievienotās vērtības nodokļa, uzņēmumu ienākuma nodokļa vai iedzīvotāju ienākuma nodokļa no saimnieciskās darbības nomaksas, bet arī nodokļu maksātājam rodas naudas līdzekļi, kas tiek izlietoti “aplokšņu algām”. Tādējādi tas skar arī iedzīvotāju ienākuma nodokļa un valsts sociālās apdrošināšanas obligāto iemaksu maksājumus no izmaksātā nelegālā atalgojuma.  Tāpat izvairīšanās no nodokļu nomaksas rada nepamatotas priekšrocības krāpniecībā iesaistītajiem uzņēmumiem un pazemina godprātīgo uzņēmumu konkurētspēju, kā arī apgrūtina valsts iespējas atbilstošā kvalitātē un apjomā uzlabot situāciju sociālās aizsardzības, izglītības, veselības aprūpes, drošības un sabiedrības aizsardzības jomā, kam valsts atbalsts un papildu finansējums šobrīd ir īpaši nozīmīgs un nepieciešams.  Lai pilnveidotu sodu politiku un motivētu nodokļu maksātājus ievērot Noteikumu Nr. 96 17. punktā minēto aizliegumu, Valsts nodokļu politikas pamatnostādnēs 2018.-2021. gadam (atbalstītas ar Ministru kabineta 2017. gada 24. maija rīkojumu Nr. 245 “Par Valsts nodokļu politikas pamatnostādnēm 2018.-2021. gadam”) iekļauts uzdevums (3.7.2.), kas paredz palielināt soda naudas apmēru par iejaukšanos nodokļu un citu maksājumu reģistrēšanas elektronisko ierīču un iekārtu programmatūrā.  Ievērojot minēto uzdevumu, ar likumprojektu ir palielināts maksimāli piemērojamais naudas soda apmērs par nodokļu un citu maksājumu reģistrēšanas elektronisko ierīces un iekārtas lietošanu, ja ir mainīta tās konstrukcija vai programma, ar ko tādējādi radīta iespēja slēpt vai samazināt ar nodokļiem un nodevām apliekamo objektu, līdz 400 naudas soda vienībām jeb 2000 *euro* fiziskajām personām (šobrīd maksimālā soda sankcija paredzēta līdz 1400 *euro*) un līdz 4 000 naudas soda vienībām jeb 20 000 *euro* juridiskajām personām (šobrīd maksimālā soda sankcija paredzēta līdz 4300 *euro*).   * *nodarījuma aktualitāte un attiecināmība uz publiski tiesiskajām attiecībām.*   Saskaņā ar VID sniegto informāciju naudas sodi par LAPK 156.1panta piektajā daļā paredzēto administratīvo pārkāpumu piemēroti:   |  |  |  | | --- | --- | --- | | Gads | Piemērotais naudas sods | | |  | Lēmumu skaits | Kopējā piemēroto naudas sodu summa, *euro* | | 2014 | 9 | 35 058,36 | | 2015 | 21 | 82 255,00 | | 2016 | 40 | 142 974,59 | | 2017 | 7 | 27 000,00 | | 2018 | 10 | 19 205,00 |   Ņemot vērā, ka VID kontroles pasākumu laikā arvien biežāk konstatē apliekamo ienākumu slēpšanas gadījumus, kad nodokļu maksātāji izmanto informācijas tehnoloģiju attīstības sniegtās iespējas, lai samazinātu budžetā maksājamo nodokļu summu, kā arī ievērojot to, ka šādam pārkāpumam nav tikai formāls raksturs, jo tā sekas skar visu sabiedrību, kuras interesēs ir sagaidīt, ka valsts budžets saņems visus tam pienākošos maksājumus, ar likumprojektu tiek saglabāts LAPK 156.1panta piektajā daļā paredzētais administratīvais pārkāpums.   * *LAPK 156.1 panta sestā daļa, kurā noteikta administratīvā atbildība par neatļautu darbību veikšanu, lai mainītu elektronisko ierīču un iekārtu konstrukciju, iejauktos programmā un radītu iespēju slēpt vai samazināt ar nodokļiem apliekamos objektus, ko izdarījis nodokļu un citu maksājumu reģistrēšanas elektronisko ierīču un iekārtu apkalpojošais dienests vai cita persona.*   Likumprojekts paredz LAPK 156.1panta sestās daļas dispozīcijas redakcionālu precizējumu, nenorādot konkrēto pie administratīvās atbildības saucamo subjektu, jo jau šobrīd no LAPK 156.1 panta sestās daļas izriet, ka tā var būt jebkura “cita persona”.  LAPK 156.1 panta sestajā daļā minētais administratīvais pārkāpums izpaužas kā ļaunprātīga iejaukšanās kases aparātos, kases sistēmās, specializētās ierīcēs un iekārtās, ar mērķi neuzrādīt uzņēmuma gūtos patiesos ienākumus pilnā apmērā un tādējādi ievērojami samazinot valsts budžetā maksājamo nodokļu summu.  Saskaņā ar Noteikumu Nr. 96 17. punktu lietotājam aizliegts mainīt kases aparāta, hibrīda kases aparāta, kases sistēmas, specializētās ierīces vai iekārtas konstrukciju un programmu. Savukārt atbilstoši minēto noteikumu 96. punktā noteiktajam apkalpojošais dienestam ir pienākums plombēt kases aparātus, hibrīda kases aparātus, specializētās ierīces un iekārtas tā, lai nebūtu iespējams patvarīgi mainīt kases aparāta, hibrīda kases aparāta, kases sistēmas, specializētās ierīces vai iekārtas konstrukciju, iejaukties programmā un radīt iespēju slēpt vai samazināt ar nodokļiem apliekamos ienākumus.  Līdz ar to LAPK 156.1 panta sestajā daļā ir ietverta administratīvā atbildība lietotājam par aizlieguma neievērošanu un apkalpojošā dienestam par normatīvajos aktos noteiktā pienākuma nepildīšanu.  Tādējādi šajā gadījumā administratīvā soda piemērošanas nolūks jeb vēlamā personas (lietotāja un apkalpojošā dienesta) rīcība ir ievērot Noteikumos Nr. 96 noteikto aizliegumu mainīt kases aparāta, hibrīda kases aparāta, kases sistēmas, specializētās ierīces vai iekārtas konstrukciju un programmu, lai tādējādi radītu iespēju slēpt vai samazināt ar nodokļiem un nodevām apliekamo objektu.  Saskaņā ar VID sniegto informāciju naudas sodi par LAPK 156.1panta sestajā daļā paredzēto administratīvo pārkāpumu piemēroti:   |  |  |  | | --- | --- | --- | | Gads | Piemērotais naudas sods | | |  | Lēmumu skaits | Kopējā piemēroto naudas sodu summa, *euro* | | 2014 | 1 | 500,00 | | 2015 | - | - | | 2016 | 3 | 5 000,00 | | 2016 | 3 | 5 000,00 | | 2017 | - | - | | 2018 | 7 | 11 200,00 |   Lai arī no statistikas datiem būtu secināms, ka administratīvais pārkāpums savu aktualitāti ir zaudējis, tomēr jāņem vērā, ka LAPK 156.1panta sestajā daļā paredzētais pārkāpuma sastāvs ir grūti pierādāms. Nodokļu maksātāji 2018. gadā vēl lielākoties darījumu reģistrēšanai izmantoja iepriekšējām tehniskajām prasībām atbilstošas elektroniskās ierīces vai iekārtas. Savukārt šajās ierīcēs vai iekārtās veiktās programmatūras izmaiņas neatstāj pēdas, un ir gandrīz neizsekojamas un grūti pierādāmas. Pat konstatējot, ka iejaukšanās ir notikusi, pamatoti pierādīt, ka šīs darbības ir veikusi konkrēta persona, maz iespējams.  Ievērojot minēto un ņemot vērā, ka administratīvais pārkāpums ietekmē komercdarbības vides drošību, godīgu konkurenci un labprātīgu nodokļu saistību izpildi, ar likumprojektu tiek saglabāta administratīvā atbildība par neatļautu darbību veikšanu, lai mainītu elektronisko ierīču un iekārtu konstrukciju, iejauktos programmā un radītu iespēju slēpt vai samazināt ar nodokļiem apliekamos objektus.  Tā kā Valsts nodokļu politikas pamatnostādnēs 2018.-2021. gadam iekļautais uzdevums (3.7.2.) paredz palielināt soda naudas apmēru par iejaukšanos nodokļu un citu maksājumu reģistrēšanas elektronisko ierīču un iekārtu programmatūrā, likumprojektā iekļautais regulējums paredz attiecībā uz juridiskajām personām palielināt LAPK 156.1panta sestajā daļā paredzēto naudas sodu par neatļautu darbību veikšanu, lai mainītu nodokļu un citu maksājumu reģistrēšanas elektronisko ierīces vai iekārtas konstrukciju, iejauktos programmā un radītu iespēju slēpt vai samazināt ar nodokļiem apliekamo objektu, proti, līdz 4 000 naudas soda vienībām 20 000 *euro* (šobrīd maksimālā soda sankcija ir līdz 4300 *euro*).  Savukārt, ņemot vērā, ka saskaņā ar Administratīvās atbildības likumu maksimālais naudas sods fiziskajām personām ir 400 naudas soda vienību (t.i., 2000 *euro*), fiziskajai personai šobrīd piemērojamā maksimālā soda sankcija (t.i., 4300 *euro*) attiecīgi tiek samazināta uz pusi jeb par 2300 *euro*.  Vienlaikus, ievērojot Valsts nodokļu politikas pamatnostādnēs 2018.-2021.gadam iekļauto uzdevumu (3.7.2.), kas paredz atsevišķi izdalīt atbildību par ierīču un iekārtu kontrollentu nesaglabāšanu, likumprojektā ir iekļauta administratīvā atbildība par normatīvajos aktos noteikto nodokļu un citu maksājumu reģistrēšanas elektroniskās ierīces vai iekārtas kontrollentes vai ierakstīto datu nesaglabāšanu.  Iejaukšanās ierīču un iekārtu programmatūrā konstatēšana ir apgrūtināta ne tikai nepilnīgu ierīču un iekārtu tehnisko prasību dēļ, bet arī ierīču un iekārtu lietotājiem apzināti nepildot pienākumu saglabāt kontrollentes – ierīču un iekārtu lietotāji apzināti slēpj (iznīcina) un neuzrāda kontrollentas, jo administratīvā atbildība par nodokļu un citu maksājumu reģistrēšanas elektronisko ierīču un iekārtu lietošanas kārtības neievērošanu ir ievērojami mazāka (fiziskajām un juridiskajām personām līdz 700 *euro* (ja pārkāpums nav izdarīts vietā, kur tirgo ar akcīzes nodokli apliekamās preces) nekā par iejaukšanos ierīču un iekārtu programmatūrā.  Saskaņā ar Ministru kabineta 2014. gada 11. februāra noteikumu Nr. 96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” 37.2. apakšpunktu lietotājs nodrošina kontrollentes un elektroniskās kontrollentes glabāšanu trīs gadus. Aizpildītos un nomainītos energoneatkarīgās atmiņas datu nesējus un fiskālās atmiņas moduļus atbilstoši minēto noteikumu 24.2. apakšpunktā noteiktajam lietotājs glabā trīs gadus, savukārt izņemto fiskālās atmiņas moduli saskaņā ar 24.3. apakšpunktu glabā trīs gadus.  Ievērojot minēto pienākumu, gadījumos, kad dati fiskālajā modulī būs saglabāti, bet kontrollentes nebūs saglabātas, lietotājs tiks saukts pie administratīvās atbildības par nodokļu un citu maksājumu reģistrēšanas elektroniskās ierīces vai iekārtas kontrollentes vai ierakstīto datu (t.i., energoneatkarīgās atmiņas datu nesēji, fiskālās atmiņas moduļi, taksometru skaitītāju summatori un tirdzniecības automātu summārā atmiņa) nesaglabāšanu.  Par ierīces vai iekārtas kontrollentes vai ierakstīto datu nesaglabāšanu fiziskajai personai varēs piemērot naudas sodu līdz 400 naudas soda vienībām, bet juridiskajai personai līdz 860 *euro* naudas soda vienībām.  **6)** **nodokļu deklarāciju un informatīvo deklarāciju iesniegšanas termiņu neievērošana** (Likuma 125. un 126. pants / LAPK 159.8 pants);  Saskaņā ar Likuma 15. panta pirmās daļas 3. punktu nodokļu maksātājam ir pienākums iesniegt nodokļu administrācijai elektroniska dokumenta veidā šajā likumā vai konkrēto nodokļu likumos paredzētās nodokļu un informatīvās deklarācijas normatīvajos aktos noteiktajos termiņos.  Līdz ar to šajā gadījumā administratīvā soda mērķis jeb personas vēlamā rīcība ir Likuma 15. panta pirmās daļas 3. punktā noteiktā pienākuma izpilde, iesniedzot nodokļu administrācijai nodokļu likumos paredzētās nodokļu un informatīvās deklarācijas normatīvajos aktos noteiktajos termiņos.  Labākai tiesību normas uztveramībai šobrīd LAPK 159.8 pantā iekļautie pārkāpumi attiecībā uz informatīvo deklarāciju iesniegšanas termiņu neievērošanu likumprojektā ir izdalīti atsevišķi.  Ievērojot minēto, Likuma 125. pantā ir iekļauta administratīvā atbildība par nodokļu deklarāciju iesniegšanas termiņu neievērošanu, savukārt 126. pantā – par informatīvo deklarāciju iesniegšanas termiņu neievērošanu.  Likumprojektā nav paredzēts administratīvais sods par nodokļu un informatīvās deklarācijas iesniegšanu, pārkāpjot nodokļu normatīvajos aktos noteikto iesniegšanas termiņu līdz 2 dienām, atzīstot to par maznozīmīgu pārkāpumu.  Savukārt, pārkāpjot iesniegšanas termiņu vairāk par 2 dienām, piemēro sodu, to diferencējot atkarībā no kavēto dienu skaita.  Ievērojot “Konsultē vispirms” principu, visiem aktīvajiem nodokļu maksātājiem piecas dienas pirms normatīvajos aktos noteiktās nodokļu vai informatīvās deklarācijas iesniegšanas termiņa VID elektroniskās deklarēšanas sistēmā (EDS) nosūtīs atgādinājuma ziņojumu, vienlaikus par to nosūtot informāciju uz nodokļu maksātāja elektroniskās deklarēšanas sistēmā norādīto elektroniskā pasta adresi, ziņojumā norādot, ka par iesniegšanas termiņa neievērošanu maksātājs var tikt saukts pie administratīvās atbildības.  Ņemot vērā, ka nodokļu un informatīvās deklarācijas iesniedz elektroniska dokumenta veidā (izņemot fiziskās personas, kuras nav saimnieciskās darbības veicējas), VID informācijas sistēmas nodrošinās deklarāciju neiesniegšanas fakta fiksēšanu.  VID informācijas sistēmu, kurā gan reģistrē, gan plāno deklarācijas un kas nodrošina datus – kam un kurā datumā kādas deklarācijas ir jāiesniedz, sastāvā ir VID Nodokļu informācijas sistēma, kurā šobrīd var fiksēt termiņu kavējumu deklarācijām (tajā skaitā pārskatiem), līdz ar to plānots automātisko sodīšanu uzsākt piemērot:  \* deklarācijām (tajā skaitā pārskatiem), kuru iesniegšanas termiņš ir **reizi gadā** un tās ir:  -  uzņēmumu gada pārskats;  -  uzņēmumu ienākuma nodokļa deklarācija (saskaņā ar Uzņēmumu ienākuma likuma 17. panta trešajā daļā noteikto nodokļu maksātājam deklarāciju par taksācijas periodu, kurš attiecas uz pārskata gada pēdējo mēnesi, iesniedzama obligāti);  - obligāti iesniedzamā gada ienākumu deklarācija (ko iesniedz fiziskās personas - saimnieciskās darbības veicēji);  - paziņojums par fiziskajām personām izmaksātajām summām (saskaņā ar likuma “Par iedzīvotāju ienākuma nodokli” 17. panta septīto daļu - paziņojums tiek nosūtīts Valsts ieņēmumu dienestam ne vēlāk kā taksācijas gadam sekojošā gada 1. februārī, ja darba attiecības pastāvējušas līdz gada beigām);  - paziņojums par pievienotās vērtības nodokļa samaksu.  \* deklarācijām (tajā skaitā pārskatiem), kuru iesniegšanas termiņš ir **ceturksnis** un tās ir:  -  pievienotās vērtības nodokļa deklarācija;  -  mikrouzņēmumu nodokļa deklarācija.  Automātisko sodu plānots nepiemērot nodokļu maksātājiem, kuri 12 mēnešu periodā deklarāciju iesniegšanu kavējuši 2 reizes līdz 5 dienām.  \* deklarācijām (tajā skaitā ziņojumiem), kuru iesniegšanas termiņš ir **vienu** **reizi mēnesī** un tās ir :  -  pievienotās vērtības nodokļa deklarācija;  -  darba devēju ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī.  Automātisko sodu plānots nepiemērot nodokļu maksātājiem, kuri 12 mēnešu periodā deklarāciju iesniegšanu kavējuši 3 reizes līdz 5 dienām.  Automātiskā sodīšana tiks realizēta saskaņā ar VID izstrādātajām vadlīnijām, kurā tiks paredzēti kritēriji, kuriem iestājoties, nodokļu maksātājiem piemēros automātisko sodīšanu.  Likuma 126. pantā atsevišķi ir izdalīta atbildība par paziņojuma par fiziskajai personai izmaksātajām summām iesniegšanu, pārkāpjot nodokļu normatīvajos aktos noteikto iesniegšanas termiņu, vai neiesniegšanu. Saskaņā ar likumā “Par iedzīvotāju ienākuma nodokli” noteikto paziņojums par fiziskajai personai izmaksātajām summām tiek nosūtīts VID ne vēlāk kā taksācijas gadam sekojošā gada 1. februārī, ja darba attiecības pastāvējušas līdz gada beigām. Paziņojumu par fiziskajai personai izmaksātajām summām par to darbinieku, ar kuru darba attiecības nav pastāvējušas līdz gada beigām, darba devējs nosūta VID līdz tā mēneša 15. datumam, kas seko darba attiecību izbeigšanās mēnesim vai mēnesim, kurā darbinieks ir bijis nodarbināts steidzamos, īslaicīgos vai vienreizējos darbos.  Ņemot vērā to, ka informāciju, kas tiek norādīta paziņojumā par fiziskajai personai izmaksātajām summām, VID izmanto prognozētā mēneša neapliekamā minimuma apmēra aprēķinā, kā arī VID nodrošina, ka elektroniskās deklarēšanas sistēmā nodokļa maksātājam ir pieejama gada ienākumu deklarācijas aizpildīšanai nepieciešamā informatīva rakstura informācija, ko VID saņem no ienākuma izmaksātāju iesniegtajiem paziņojumiem par fiziskajai personai izmaksātajām summām, paziņojumam par fiziskajai personai izmaksātajām summām VID ir jābūt iesniegtam savlaicīgi likumā “Par iedzīvotāju ienākuma nodokli” 17. panta septītajā daļā noteiktajā kārtībā.  Izvērtējot esošo sodu sistēmas efektivitāti attiecībā uz pārkāpumiem, kas saistīti ar informatīvo deklarāciju, t.sk.,  paziņojuma par fiziskajai personai izmaksātajām summām, iesniegšanas termiņu neievērošanu, VID ir secinājis, ka par minēto pārkāpumu šobrīd piemērotie administratīvie sodi nesasniedz savu mērķi, proti, neattur nodokļu maksātājus no turpmākas pārkāpuma izdarīšanas.  Izvērtējot 2014., 2015. un 2016. gadā iesniedzamo un iesniegto paziņojumu par fiziskajai personām izmaksātajām summām skaitu, konstatēts sekojošs ar kavējumu iesniegto un neiesniegto paziņojumu skaits:   |  |  |  |  |  |  |  | | --- | --- | --- | --- | --- | --- | --- | | Paziņojumi par fiziskajām personām izmaksātajām summām | | | | | |  | | Gads | Paziņojumu skaits | Ar kavējumu iesniegtie paziņojumi | | Neiesniegtie paziņojumi | | Kopā | | skaits | **%** | skaits | **%** | **%** | | 2014 | 251 469 | 73 282 | **29,14** | 4943 | **1,97** | **31,11** | | 2015 | 264 815 | 56 528 | **21,35** | 15 509 | **5,86** | **27,21** | | 2016 | 227 913 | 72 537 | **31,83** | 12 193 | **5,35** | **37,18** |   Ņemot vērā minēto, likumprojekts paredz ienākuma izmaksātājam piemērot lielāku naudas sodu par paziņojuma par fiziskajai personai izmaksātajām summām iesniegšanas termiņu neievērošanu vai neiesniegšanu, nosakot naudas sodu fiziskajām personām no divdesmit astoņām līdz simts naudas soda vienībām, bet juridiskajām personām no septiņdesmit līdz tūkstoš četrsimt divdesmit naudas soda vienībām (likumprojektā nav paredzēts administratīvais sods par minētās deklarācijas iesniegšanu, pārkāpjot nodokļu normatīvajos aktos noteikto iesniegšanas termiņu līdz 2 dienām, atzīstot to par maznozīmīgu pārkāpumu).  Ar likumprojektu netiek pārņemts LAPK 159.8 panta ceturtajā daļā minētais administratīvais pārkāpums, jo ar 2017. gada 1. janvāri ir izslēgta Likuma IX nodaļa “Informācijas apmaiņa par uzkrājumu ienākumiem”.  Savukārt, izvērtējot, vai šobrīd LAPK 159.8 pantā iekļautais administratīvais pārkāpums atbilst rīkojuma Nr. 38 3. punktā minētajiem kritērijiem, konstatējams:   * *nodarījuma bīstamība, sabiedriskais kaitīgums un nodarījuma sekas,*   Saskaņā ar Likuma 1. panta 19. punktu nodokļa deklarācija ir nodokļu administrācijai iesniedzamā nodokļu maksātāja nodokļa deklarācija (arī tās pielikumi), pārskats, nodokļa aprēķins, ziņojums vai paziņojums, kurā norādāmi budžetā maksājamie nodokļi un no budžeta atmaksājamās nodokļu summas. Savukārt atbilstoši minētā likuma 1. panta 20. punktam informatīvā deklarācija ir nodokļu administrācijai iesniedzamie nodokļu maksātāja pārskati (arī to pielikumi) un paziņojumi, kas satur ziņas, kuras atbilstoši nodokļu likumu prasībām nodokļu maksātājam ir pienākums sniegt nodokļu administrācijai vai citai personai, kā arī cita nodokļa aprēķināšanai izmantojamā informācija, kas paredzēta konkrēto nodokļu likumos, bet kas attiecīgajam nodokļu maksātājam nerada nodokļa maksāšanas saistības vai tiesības saņemt no budžeta nodokļa atmaksu.  Ņemot vērā, ka ar nodokļa deklarāciju nodokļu maksātājs deklarē valsts (pašvaldību) budžetā maksājamā nodokļa apmēru, savukārt informatīvā deklarācija satur ziņas, kas izmantojamas nodokļu aprēķināšanā, nodokļu administrācijai ir būtiski saņemt gan nodokļu, gan informatīvās deklarācijas nodokļu likumos noteiktajos termiņos, lai tādējādi veiktu pilnvērtīgu un savlaicīgu kontroli pār nodokļu aprēķināšanas un maksāšanas pareizību, kā arī kontrolētu to pilnīgu nomaksu, nepieciešamības gadījumā uzsākot parādu piedziņas procesu, lai termiņā nesamaksātos nodokļus piedzītu bezstrīda kārtībā Likumā noteiktajā kārtībā.  It īpaši svarīgi iesniegšanas termiņu ievērot ir pievienotās vērtības nodokļu deklarācijām, jo novēloti iesniegtās deklarācijas kavē pievienotās vērtības nodokļu datu ticamības pārbaužu veikšanu, kā rezultātā tiek aizkavētas pievienotās vērtības nodokļu pārmaksu atmaksas, kā arī apgrūtināta pievienotās vērtības nodokļa ieņēmumu plānošana.  Ņemot vērā, ka valsts budžeta ieņēmumus veido arī nodokļu un nodevu maksājumi un visas sabiedrības kopējās intereses ir, lai valsts budžets saņemtu visus tam pienākošos maksājumus, ar likumprojektu tiek pārņemta administratīvā atbildība par nodokļu un informatīvo deklarāciju iesniegšanas termiņu neievērošanu.   * *nodarījuma aktualitāte un attiecināmība uz publiski tiesiskajām attiecībām.*   Saskaņā ar VID sniegto informāciju naudas sodi par LAPK 159.8pantā paredzētajiem administratīvajiem pārkāpumiem piemēroti:   |  |  |  | | --- | --- | --- | | Gads | Piemērotais naudas sods | | | Lēmumu skaits | Kopējā piemēroto naudas sodu summa, *euro* | | 2014 | 2426 | 340 140 | | 2015 | 2029 | 161 360 | | 2016 | 2051 | 208 664 | | 2017 | 1413 | 199 833,8 | | 2018 | 2070 | 258 134,5 |   Vienlaikus jānorāda, ka šobrīd būtiska nodokļu maksātāju daļa tiek saukta pie administratīvās atbildības par nodokļu deklarāciju neiesniegšanu saskaņā ar LAPK 159.9 panta pirmo daļu, jo LAPK 159.8 pants paredz administratīvo atbildību tikai par nodokļu deklarācijas iesniegšanu, pārkāpjot nodokļu normatīvajos aktos noteikto iesniegšanas termiņu. Proti, VID konstatējot, ka nodokļu maksātājs nav iesniedzis konkrēto nodokļu deklarāciju nodokļu normatīvajos aktos noteiktajā termiņā, nodokļu maksātājam pieprasa iesniegt minēto deklarāciju, kuras nesniegšanas gadījumā nodokļu maksātājs tiek saukts pie administratīvās atbildības saskaņā ar LAPK 159.9panta pirmo daļu, tas ir, par nodokļu administrēšanai un kontrolei nepieciešamās pieprasītās informācijas nesniegšanu nodokļu administrācijai.  Likumprojekta regulējums paredz, ka turpmāk nodokļu maksātājus par nodokļu deklarāciju neiesniegšanu sauks pie administratīvās atbildības par nodokļu deklarāciju iesniegšanas termiņu neievērošanu, ņemot vērā, ka Likuma 125. panta ceturtā daļa paredz atbildību arī par nodokļu deklarāciju neiesniegšanu.  Saskaņā ar Valsts darba inspekcijas sniegto informāciju lēmumu skaits, kas pieņemti saskaņā ar LAPK 159.8 panta septīto un astoto daļu, ir sekojošs:   |  |  |  | | --- | --- | --- | | Gads | Lēmumu skaits saskaņā ar LAPK 159.8 panta septīto daļu | Lēmumu skaits saskaņā ar LAPK 159.8 panta astoto daļu | | 2014 | 570 | 10 | | 2015 | 648 | 19 | | 2016 | 669 | 21 |   Savukārt saskaņā ar VID sniegto informāciju par nodokļu deklarāciju neiesniegšanu administratīvā atbildība saskaņā ar LAPK 159.9 panta pirmo daļu piemērota:   * 2014. gadā - 6594 reizes (ar kopējo summu 1193277 *euro*), * 2015. gadā - 5162 reizes (ar kopējo summu 857876 *euro*), * 2016. gadā - 4819 reizes (ar kopējo summu 632414 *euro*), * 2017. gadā - 3764 reizes (ar kopējo summu 692356 *euro*), * 2018. gadā - 6507 reizes (ar kopējo summu 960091 *euro*).   Ņemot vērā, ka līdzšinējā administratīvā pārkāpuma lietvedības uzsākšana un soda piemērošana lietās par deklarāciju iesniegšanas termiņa neievērošanu nespēj nodrošināt administratīvā soda mērķa sasniedzamību, proti, atturēt nodokļu maksātājus no turpmākas pārkāpuma izdarīšanas, kā arī audzināt likumu ievērošanas un cienīšanas garā, jo nodokļu maksātāju skaitam, kas neievēro nodokļu un informatīvo deklarāciju iesniegšanas termiņus, nav tendence samazināties, Administratīvās atbildības likumā ir ietverts regulējums, nosakot, ka VID informācijas sistēmās var fiksēt administratīvos pārkāpumus un pieņemt lēmumus par soda piemērošanu saistībā ar nodokļu un informatīvo deklarāciju iesniegšanas termiņa neievērošanu vai minēto deklarāciju neiesniegšanu (skatīt 164. pantu), par minētajiem pārkāpumiem personai piemērojot attiecīgajam pārkāpumam noteikto minimālo naudas sodu (skatīt 161. pantu).  Tādējādi, tā kā LAPK 159.8 pantā ietvertie administratīvie pārkāpumi savu aktualitāti nav zaudējuši arī šobrīd, tie tiek ietverti arī likumprojekta regulējumā, atsevišķi izdalot administratīvo atbildību par nodokļu deklarāciju iesniegšanas termiņu neievērošanu un atbildību par informatīvo deklarāciju iesniegšanas termiņu neievērošanu.  Tā kā Valsts darba inspekcija šobrīd atbilstoši LAPK 215.3 pantā noteiktajam izskata LAPK 159.8 panta septītajā un astotā daļā paredzēto administratīvo pārkāpumu lietas, likumprojektā tiek paredzēts, ka administratīvo pārkāpumu procesu par Likuma 126. pantā ietverto pārkāpumu attiecībā uz informatīvās deklarācijas par darba ņēmējiem, kuru iesniedz par personām, kuras uzsāk darbu, iesniegšanu, pārkāpjot nodokļu normatīvajos aktos noteikto iesniegšanas termiņu, vai neiesniegšanu, veiks arī Valsts darba inspekcija.  Jānorāda, ka VID un Valsts darba inspekcijai ir atšķirīgi kontroles pasākumi, kuru ietvaros var tikt konstatēta informatīvās deklarācijas par darba ņēmējiem, kuru iesniedz par personām, kuras uzsāk darbu, neiesniegšana vai iesniegšana, pārkāpjot nodokļu normatīvajos aktos noteikto termiņu.  Tā, piemēram, VID minēto faktu var konstatēt tematiskās pārbaudes laikā, kad, pārbaudot nodokļu maksātāja grāmatvedības dokumentus, tiek konstatēts, ka darba devējs ziņas par darba ņēmēju ir iesniedzis pēc faktiskās darba attiecību uzsākšanas, savukārt Valsts darba inspekcija, veicot darbavietas apskati vai uzņēmumu dokumentu (tajā skaitā darba līgumu) pārbaudi, kā rezultātā tiek konstatēts, ka darba pienākumus veic persona, kurai ar uzņēmumu nav noslēgts rakstisks darba līgums (un attiecīgi par šādu personu ziņas VID nav sniegtas).  **7) neziņošana par aizdomīgu darījumu**  (Likuma 127. pants / LAPK 165.4panta otrā un trešā daļa).  Saskaņā ar Likuma 22.2 panta pirmo daļu [Noziedzīgi iegūtu līdzekļu legalizācijas un terorisma finansēšanas novēršanas likuma](https://likumi.lv/ta/id/178987-noziedzigi-iegutu-lidzeklu-legalizacijas-un-terorisma-finansesanas-noversanas-likums) subjektam ir pienākums, konstatējot aizdomīgu darījumu [Noziedzīgi iegūtu līdzekļu legalizācijas un terorisma finansēšanas novēršanas likuma](https://likumi.lv/ta/id/178987-noziedzigi-iegutu-lidzeklu-legalizacijas-un-terorisma-finansesanas-noversanas-likums) izpratnē, nekavējoties ziņot arī VID par tādu personas, kuras rezidences (reģistrācijas) valsts ir Latvijas Republika, aizdomīgu darījumu, kura pazīmes atbilst vismaz vienai no šā panta trešajā daļā minētajām aizdomīguma pazīmēm nodokļu jomā.  Lai Noziedzīgi iegūtu līdzekļu legalizācijas un terorisma finansēšanas novēršanas likuma subjekti pienācīgi pildītu Likumā noteikto pienākumu un ziņotu VID par konstatētajiem aizdomīgajiem darījumiem, ar 2016. gada 23. novembra likumu “Grozījumi Latvijas Administratīvo pārkāpumu kodeksā” ir veikti grozījumi LAPK 165.4pantā, paredzot, ka administratīvā atbildība piemērojama arī par neziņošanu VID par aizdomīgiem darījumiem, ja to izdarījis Noziedzīgi iegūtu līdzekļu legalizācijas un terorisma finansēšanas novēršanas likuma subjekts (izņemot kredītiestādi).  Ņemot vērā, ka informācija par aizdomīgajiem darījumiem VID ir nepieciešama, lai to izmantotu likumpārkāpumu atklāšanā un novēršanā, kuru rezultātā tiek samazināts budžetā iemaksājamā nodokļa apmērs vai palielināts no budžeta atmaksājamā nodokļa apmērs un par kuriem atbildība paredzēta Likumā vai konkrēto nodokļu likumos, kā arī, lai atklātu noziedzīgos nodarījumus par izvairīšanos no nodokļu un tiem pielīdzināto maksājumu nomaksas un par nodokļu izkrāpšanu, ar likumprojektu tiek pārņemts LAPK 165.4panta otrajā un trešajā daļā minētais administratīvais pārkāpuma sastāvs, to attiecinot arī uz kredītiestādēm.  Vienlaikus, ievērojot Tieslietu ministrijas norādījumu, ka šobrīd LAPK 165.4 panta trešajā daļā ietvertais administratīvais pārkāpums ir interpretējams kā atšķirīgas attieksmes aizlieguma pārkāpums, jo vainīgās personas materiālais stāvoklis (iepriekšējā gada apgrozījums virs viena miljona *euro*) nevar būt par pamatu paaugstinātu soda sankciju piemērošanai, ar likumprojektu par neziņošanu VID par aizdomīgu darījumu tiek paredzēts naudas sods fiziskajām un juridiskajām personām līdz desmit procentu apmērā no aizdomīgo darījumu summas.  Atbilstoši VID sniegtajai statistikai Noziedzīgi iegūtu līdzekļu legalizācijas un terorisma finansēšanas novēršanas likuma subjekti visbiežāk ir ziņojuši par aizdomīgajiem darījumiem, kuru vērtība ir intervālā līdz 45 000 *euro*.  Ievērojot minēto, secināms, ka līdz ar to iespējamais (vidējais) naudas sods varētu būt līdz 4500 *euro*, kas ir mazāks nekā šobrīd LAPK 165.4pantā paredzētais.  Ar likumprojektu tiek noteikts arī jauns administratīvais pārkāpums – **neatļautu darījumu veikšana, ja nodokļu maksātājam ir apturēta saimnieciskā darbība** (Likuma 122. pants), tajā arī ietverot LAPK 156.7 panta regulējumu.  Saskaņā ar Likuma 34.1 panta devīto daļu nodokļu maksātājam, kuram VID apturējis saimniecisko darbību, aizliegts pildīt maksājumu saistības un veikt darījumus, izņemot šā panta desmitajā daļā paredzēto gadījumu (tas ir, ja nodokļu maksātājs iesniedz iesniegumu ar lūgumu atļaut pabeigt darījumu un VID konstatē, ka darījums netiek veikts, lai izvestu, atsavinātu vai slēptu mantu vai citus ienākuma avotus vai citādā veidā izvairītos no nodokļu saistību izpildes).  Tāpat minētajā normā ir noteikts, ka nodokļu maksātājam aizliegts veikt darījumus ar tādu nodokļu maksātāju, kuram VID apturējis saimniecisko darbību, no nākamās dienas, kad izsludināts komercreģistra vai Uzņēmumu reģistra žurnāla ieraksts par nodokļu maksātāja saimnieciskās darbības apturēšanu, vai nodokļu maksātājam, kas VID reģistrēts kā saimnieciskās darbības veicējs, no nākamās dienas, kad attiecīgā informācija publicēta VID mājaslapā internetā.  Šobrīd par Likuma 34.1 panta devītajā daļā ietvertās prasības neievērošanu ir paredzēta administratīvā atbildība LAPK 156.7 pantā, proti, par maksājumu saistību pildīšanu vai darījumu veikšanu, ja VID ir apturējis nodokļu maksātāja saimniecisko darbību (neatkarīgi no tā, vai darījums veikts vienā vai vairākās operācijās, kas notikušas laikā, kad bija apturēta nodokļu maksātāja saimnieciskā darbība), izņemot gadījumus, kad VID tam ir atļāvis pabeigt darījumu vai izpildīt maksājumu saistības.  Atbilstoši Likuma 34.1 panta pirmajai daļai VID ir tiesības apturēt nodokļu maksātāja (vai tā struktūrvienības, kurā noticis pārkāpums) saimniecisko darbību, ja tiek konstatēts kāds no pantā minētajiem pārkāpumiem (piemēram, nodokļu maksātājs ir izvairījies no nodokļu vai nodevu maksāšanas, vai nodokļu maksātājs lieto kases aparātu, hibrīda kases aparātu, kases sistēmu, specializēto ierīču un iekārtu datorprogrammu vai grāmatvedības informācijas datorsistēmu, kurai ir mainīta programmatūra vai veiktas citas darbības, ar kurām radīta iespēja slēpt vai samazināt ar nodokļiem un nodevām apliekamo objektu u.c.).  Ņemot vērā, ka nodokļu maksātāja saimnieciskā darbība tiek apturēta būtisku pārkāpumu gadījumā, šādām personām tiek aizliegts turpināt maksājumu saistību pildīšanu un darījumu veikšanu līdz brīdim, kamēr nebūs novērsti tie pārkāpumi, kas bija par pamatu saimnieciskās darbības apturēšanai (*skatīt* Likuma 34.2 pantu).  Savukārt nodokļu maksātājs, kuram apturēta saimnieciskā darbība, patvaļīgi turpinot saimniecisko darbību, nepilda VID amatpersonu noteiktos ierobežojumus. Tā rezultātā netiek nodrošināta saimnieciskās darbības likumība un normatīvo aktu ievērošana. Tāpat aizlieguma neievērošana rada risku, ka nodokļu maksātājs nenodrošinās precīzu nodokļu aprēķināšanu un nomaksāšanu valsts budžetā, ņemot vērā, ka šādi darījumi apzināti var netikt atspoguļoti grāmatvedībā.  Tādējādi šādam pārkāpumam nav tikai formāls raksturs, jo tā sekas skar visu sabiedrību, kuras interesēs ir sagaidīt, ka VID kontrolē valsts budžeta ieņēmumus, tādējādi nodrošinot sabiedrības intereses, ka valsts budžets saņems visus tam pienākošos nodokļu maksājumus. Līdz ar to minētais pārkāpums rada sekas, kas būtiski var aizskart valsts un sabiedrības kopējās intereses.  Saskaņā ar VID sniegto informāciju naudas sodi par LAPK 156.7pantā paredzēto administratīvo pārkāpumu piemēroti:   |  |  |  |  | | --- | --- | --- | --- | | Gads | Piemērotais naudas sods | | Piemērotais papildsods - tiesību atņemšana ieņemt noteiktus amatus komercsabiedrībā | |  | Lēmumu skaits | Kopējā piemēroto naudas sodu summa, *euro* |  | | 2014 | 5 | 826,11 |  | | 2015 | 3 | 17 731,76 |  | | 2016 | 8 | 22 237,87 | 1 | | 2017 | - | - |  | | 2018 | 4 | 11 902,50 |  |   Tā kā VID uzsāk saimnieciskās darbības apturēšanas procesu nodokļu maksātājam, kam konstatēti būtiski pārkāpumi (piemēram, iejaukšanās ierīču un iekārtu programmatūrā, izvairīšanās no nodokļu vai nodevu maksāšanas un grāmatvedības uzskaitē neuzrādītu ienākumu izmaksa), un turklāt šie pārkāpumi ir apzinātas nodokļu maksātāja rīcības rezultāts, kas vērsts uz izvairīšanos ne tikai no pievienotās vērtības nodokļa, uzņēmumu ienākuma nodokļa vai iedzīvotāju ienākuma nodokļa no saimnieciskās darbības nomaksas, bet arī nodokļu maksātājam rodas brīvi naudas līdzekļi, ko izlietot darbinieku nelegālam atalgojumam, un ņemot vērā, ka šobrīd nav efektīvu līdzekļu, kā atturēt nodokļu maksātāju no neatļautu darījumu veikšanas, ja nodokļu maksātājam ir apturēta saimnieciskā darbība, ar likumprojektu tiek paredzēta administratīvā atbildība par neatļautu darījumu veikšanu vai maksājumu saistību pildīšanu, ja nodokļu maksātājam ir apturēta saimnieciskā darbība.  Vienlaikus, ņemot vērā, ka VID, veicot nodokļu maksātāja pārbaudi, ne vienmēr spēj konstatēt nodokļu maksātāja veikto darījumu apmēru, ar likumprojektu tiek noteikts, ka par pārkāpumu kā soda sankcija piemērojams naudas sods, kas fiziskajām personām vai valdes loceklim ir no divdesmit astoņām līdz četrsimt divdesmit naudas soda vienībām.  Ar likumprojektu **netiek pārņemti** šādi šobrīd LAPK sevišķajā daļā minētie administratīvie pārkāpumi nodokļu jomā:  - **patvaļīga tirdzniecības vai maksas pakalpojumu atsākšana** (LAPK 156.4 pants);  Saskaņā ar VID sniegto informāciju naudas sodi par LAPK 156.4 panta pirmās daļas administratīvo pārkāpumu piemēroti:   |  |  |  | | --- | --- | --- | | Gads | Piemērotais naudas sods | | |  | Lēmumu skaits | Kopējā piemēroto naudas sodu summa, *euro* | | 2014 | 6 | 2650,00 | | 2015 | 5 | 870,00 | | 2016 | 2 | 240,00 | | 2017 | - |  | | 2018 | - |  |   Savukārt par LAPK 156.4 panta otrās daļas administratīvo pārkāpumu laikā no 2014. gada līdz 2016. gadam naudas sodus un papildsodus VID nav piemērojis.  Saskaņā ar Latvijas Pašvaldību savienības sniegto informāciju pašvaldības pamatā norāda, ka pašvaldību Administratīvās komisijas nav skatījušas administratīvā pārkāpuma lietas par LAPK 156.4panta pirmās daļas pārkāpšanu, taču par tālāko rīcību pašvaldību viedokļi atšķiras. Piemēram, Rīgas pilsētas pašvaldība norāda, ka, ievērojot normas jēgu un sekojot līdzi aktualitātēm sabiedrībā, administratīvā atbildība par patvaļīgu tirdzniecību vai maksas pakalpojumu atsākšanu, kas noteikta LAPK 156.4 panta pirmajā daļā, būtu saglabājama. Savukārt Liepājas pilsētas pašvaldība uzskata, ka LAPK 156.4 panta pirmās daļas izskatīšana ir izslēdzama no pašvaldības Administratīvās komisijas kompetences, tā ir nosakāma VID kompetencē.  Atbilstoši šā brīža praksei VID piemēro LAPK 156.4 pantu gadījumos, kad nodokļu maksātājam ir apturēta saimnieciskā darbība, bet pārbaudē nav iespējams konstatēt darījumu summu, no kuras piemērojamais naudas sods ir aprēķināms procentuāli.  Ņemot vērā, ka minētā problēma ir atrisināta, likumprojektā par administratīvo pārkāpumu, kas saistīts ar VID piemēroto aizliegumu neievērošanu, kā soda sankciju nosakot naudas sodu, secināms, ka VID tādējādi turpmāk LAPK 156.4 pantu nepiemērotu. Ņemot vērā minēto, kā arī ievērojot Latvijas Pašvaldību Savienības sniegto informāciju, no kuras izriet, ka administratīvais pārkāpums savu aktualitāti ir zaudējis, jo LAPK 156.4 pants netiek piemērots, ar likumprojektu turpmāk netiek saglabāta administratīvā atbildība par patvaļīgu tirdzniecības vai maksas pakalpojumu atsākšanu.  - **pārskata par darījumu apliecinošo dokumentu izlietojumu un pārskata par stingrās uzskaites plombu izlietojumu neiesniegšana** (LAPK 156.5 pants);  Saskaņā ar Noteikumu Nr. 96 77. punktu nodokļu maksātājs, kurš VID reģistrējis grāmatiņās brošētas kvītis vai grāmatiņās brošētas biļetes, vai biļešu vai kvīšu numurus, par katru kalendāra gada ceturksni līdz tam sekojošā mēneša divdesmit piektajam datumam iesniedz VID pārskatu par numurēto un VID reģistrēto kvīšu izlietojumu vai pārskatu par numurēto un VID reģistrēto biļešu izlietojumu.  Savukārt atbildoši minēto noteikumu 81. punktam nodokļu maksātājs, izbeidzot saimniecisko darbību, iesniedz VID pārskatu par numurēto un VID reģistrēto kvīšu izlietojumu vai pārskatu par numurēto un VID reģistrēto biļešu izlietojumu, iznīcina neizlietotās kvītis un biļetes un sastāda aktu atbilstoši grāmatvedību reglamentējošos normatīvajos aktos noteiktajām prasībām par attaisnojuma dokumentu.  Saskaņā ar Noteikumu Nr. 96 100. punktu apkalpojošais dienests iesniedz VID pārskatu par stingrās uzskaites plombu izlietojumu attiecīgajā ceturksnī līdz tam sekojošā mēneša divdesmit piektajam datumam. VID jaunas plombas neizsniedz, ja nav iesniegts pārskats par iepriekšējo ceturksni.  Ņemot vērā, ka saskaņā ar VID sniegto informāciju par LAPK 156.5 pantā minēto administratīvo pārkāpumu 2014. gadā pie administratīvās atbildības saukta tikai viena persona, piemērojot naudas sodu 15,00 *euro* apmērā, un turpmākos gados pie administratīvās atbildības personas nav sauktas, ar likumprojektu turpmāk netiek atsevišķi izdalīta administratīvā atbildība par pārskata par darījumu apliecinošo dokumentu izlietojumu un pārskata par stingrās uzskaites plombu izlietojumu neiesniegšana.  Līdz ar to, konstatējot, ka nodokļu maksātājs nav iesniedzis pārskatu par darījumu apliecinošo dokumentu izlietojumu vai pārskatu par stingrās uzskaites plombu izlietojumu, tam turpmāk piemēros administratīvo atbildību saskaņā ar Likuma 126.panta otro daļu, tas ir, par informatīvās deklarācijas (izņemot par informatīvās deklarācijas par darba ņēmējiem, kuru iesniedz par personām, kuras uzsāk darbu, iesniegšanu, pārkāpjot nodokļu normatīvajos aktos noteikto termiņu, vai neiesniegšanu) iesniegšanu, pārkāpjot nodokļu normatīvajos aktos noteikto iesniegšanas termiņu, vai neiesniegšanu.  - **nesadarbošanās ar nodokļu administrācijas amatpersonām** (LAPK 159.9 pants)  Ņemot vērā, ka Tieslietu ministrija ir izstrādājusi likumprojektu “Administratīvo sodu par pārkāpumiem pārvaldes, sabiedriskās kārtības un valsts valodas lietošanas jomā likums”, kurā noteikta administratīvo atbildība par informācijas nesniegšanu, informācijas nepienācīgu sniegšanu vai nepatiesas informācijas sniegšanu, ar likumprojektu netiek pārņemti LAPK 159.9 panta pirmajā un otrajā daļā minētie administratīvie pārkāpumi.  Savukārt, ņemot vērā, ka saskaņā ar VID sniegto informāciju naudas sods par LAPK 159.9panta trešās daļas administratīvo pārkāpumu piemērots tikai vienu reizi 2014. gadā, savukārt turpmākajos gados par minēto pārkāpumu administratīvā atbildība nav piemērota, ar likumprojektu netiek pārņemts aktualitāti zaudējušais LAPK 159.9 panta trešajā daļā ietvertais administratīvais pārkāpums, proti, par neatļaušanu nodokļu administrācijas amatpersonām ieiet nodokļu maksātāja saimnieciskajai darbībai izmantojamās telpās, ja nodokļu administrācijas darbiniekam ir šādas tiesības. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojekts pirms izsludināšanas Valsts sekretāru sanāksmē 2018. gada 8. februārī tika izskatīts un atbalstīts Tieslietu ministrijas izveidotajā LAPK pastāvīgajā darba grupā. |
| 4. | Cita informācija | Likumprojekta izstrādes procesā ņemta vērā Valsts kases, Latvijas Pašvaldību savienības un Valsts darba inspekcijas sniegtā informācija par viņu kompetencē esošajiem administratīvajiem pārkāpumiem.  Pamatojoties uz Saeimas 2019. gada 7. februāra paziņojumu “Par likumprojekta “Grozījumi likumā “Par nodokļiem un nodevām”” (Nr. 191/Lp13) atdošanu Ministru kabinetam pārstrādāšanai”, Finanšu ministrija 2018. gada 27. decembrī Saeimā iesniegto likumprojektu ir atkārtoti pārstrādājusi, kā rezultātā likumprojektā vairs netiek ietverta administratīvā atbildība par mantiskā stāvokļa deklarēšanas noteikumu neievērošanu. Tāpat ir veikti grozījumi likumprojekta ietvertajā Likuma 121. pantā (mainot panta nosaukumu), 122. pantā (paredzot administratīvo atbildību tikai par neatļautu darījumu veikšanu, ja nodokļu maksātājam ir apturēta saimnieciskā darbība (iepriekš - administratīvā atbildība par VID piemēroto aizliegumu neievērošanu)), 124. pantā (neparedzot juridiskajām personām piemērot administratīvo sodu par katru nodokļu un citu maksājumu reģistrēšanas elektronisko ierīci vai iekārtu, ar kuru veiktas neatļautās darbības), 125. un 126.pantos (nosakot, ka par administratīvo pārkāpumu nav uzskatāma deklarāciju iesniegšana, pārkāpjot nodokļu normatīvajos aktos noteikto termiņu līdz 2 dienām), un 127.pantā (nosakot vienotu soda sankciju par konkrēto administratīvo pārkāpumu). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visi nodokļu maksātāji, kā arī uzraudzības iestādes (VID un Valsts darba inspekcija). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts vērsts uz administratīvo pārkāpumu kodifikāciju nodokļu jomā.  Likumprojekts nerada papildu administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Uzraudzības iestādes (VID un Valsts darba inspekcija) likumprojektā paredzēto nodrošinās piešķirto budžeta līdzekļu ietvaros. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēja sniegt atzinumu par likumprojektu pēc tā izsludināšanas Valsts sekretāru sanāksmē, kā arī pēc tā nodošanas Ministru kabinetam pārstrādāšanai. |
| 2. | Sabiedrības līdzdalība projekta izstrādē | Ņemot vērā, ka likumprojekts ir saistīts ar nozaru administratīvo pārkāpumu kodifikācijas ieviešanu, sabiedrība par plānotajiem Likuma grozījumiem tika informēta ar Tieslietu ministrijas izstrādāto informatīvo ziņojumu “Nozaru administratīvo pārkāpumu kodifikācijas ieviešanas sistēma” (pieņemts zināšanai Ministru kabinetā 2014. gada 22. aprīlī (skatīt prot. Nr. 68 67. §)), kura 1. pielikumā ir norādīti LAPK Sevišķās daļas panti, kas iekļaujami Likumā.  Vienlaikus, ievērojot Administratīvās atbildības likuma regulējumā noteikto, sabiedrība ir informēta par administratīvo sodu reformu, kas paredz nozaru administratīvo pārkāpumu kodifikāciju.  Likumprojekta izstrādē ir iesaistīta arī Latvijas Darba devēju konfederācija un Latvijas Brīvo arodbiedrību savienība. |
| 3. | Sabiedrības līdzdalības rezultāti | Pēc likumprojekta izsludināšanas Valsts sekretāru sanāksmē, tika saņemti Latvijas Pašvaldību savienības iebildumi par Likuma 119. pantu (izvairīšanas no nodokļu un tiem pielīdzināto maksājumu nomaksas) un Likuma 125. pantu (par nodokļu deklarāciju iesniegšanas termiņu neievērošanu), tos lūdzot neattiecināt uz fiziskajām personām, kas nav saimnieciskās darbības veicējas.  Ņemot vērā, ka atbilstoši Likuma 15. panta regulējumam arī attiecībā uz fiziskajām personām, kas nav saimnieciskās darbības veicējas, ir noteikts pienākums ar nodokļu deklarācijām pareizi aprēķināt budžetā maksājamo (iemaksājami) nodokļu summas, kā arī iesniegt nodokļu deklarācijas normatīvajos aktos noteiktajos termiņos, Latvijas Pašvaldību savienības iebildumi nav ņemti vērā.  Tāpat Latvijas Pašvaldību savienība uzskata, ka nav lietderīga likumprojekta turpmākā virzība līdz Saeima nebūs izskatījusi likumprojektu “Grozījums likumā “Par nodokļiem un nodevām”” (Nr.1157/Lp12), kas paredz automātisko sodīšanu par deklarāciju iesniegšanas termiņu neievērošanu, un likumprojektu “Grozījumi Latvijas Administratīvo pārkāpumu kodeksā” (Nr. 1159/Lp12), kurā iekļautais regulējums cita starpā paredz grozījumus Latvijas Administratīvo pārkāpumu kodeksa 159.8pantā.  Tā kā Administratīvās atbildības likuma 164. pantā ir noteikts, ka VID informācijas sistēmās var fiksēt administratīvos pārkāpumus un pieņemt lēmumus par soda piemērošanu saistībā ar nodokļu un informatīvo deklarāciju iesniegšanas termiņa neievērošanu vai minēto deklarāciju neiesniegšanu. Latvijas Pašvaldību savienības iebildums nav ņemts vērā.  Latvijas Darba devēju konfederācija un Latvijas Brīvo arodbiedrību savienība likumprojektu ir saskaņojušas.  Par pārstrādāto likumprojektu tika saņemti iebildumi no Latvijas Pašvaldību savienības, Latvijas Tirdzniecības un rūpniecības kameras un Finanšu nozares asociācijas.  Latvijas Pašvaldību savienība un Latvijas Tirdzniecības un rūpniecības kamera iebilst par likumprojektā ietverto normu, kas paredz administratīvo atbildību par nodokļu deklarāciju iesniegšanas termiņu neievērošanu.  Kā norāda minētās institūcijas, automātiskajiem sodiem par nodokļu deklarāciju iesniegšanas termiņa neievērošanu būtu jābūt diferencētiem atkarībā no pārkāpuma atkārtošanās biežuma, kā arī ievērojot nokavēto dienu skaitu (nevis konkrēto kavēto dienu intervālu). Tāpat par minēto pārkāpumu kā soda sankcija būtu jāparedz brīdinājums.  Izvērtējot izteiktos iebildumus, Finanšu ministrija ir precizējusi likumprojektu, paredzot, ka administratīvā atbildība par nodokļu un informatīvo deklarāciju iesniegšanas termiņu neievērošanu iestāsies gadījumos, kad nodokļu vai informatīvā deklarācija (izņemot informatīvo deklarāciju par darba ņēmējiem, kura tiek iesniegta par personām, kuras uzsāk darbu) tiek iesniegta, pārkāpjot nodokļu normatīvajos aktos noteikto iesniegšanas termiņu, vairāk par 2 dienām. Tāpat ir papildināta likumprojekta sākotnējās ietekmes novērtējuma ziņojums (anotācija) ar nosacījumiem, kādos gadījumos un attiecībā uz kurām nodokļu un informatīvajām deklarācijām Valsts ieņēmumu dienests plāno piemērot automātisko sodīšanu.  Savukārt Finanšu nozares asociācija iebilst, ka administratīvā atbildība par neziņošanu Valsts ieņēmumu dienestam par aizdomīgiem darījumiem tiek attiecināta arī uz kredītiestādēm, minēto pamatojot ar Noziedzīgi iegūtu līdzekļu legalizācijas un terorisma finansēšanas novēršanas likumā paredzētajām sankcijām.  Ņemot vērā, ka Noziedzīgi iegūtu līdzekļu legalizācijas un terorisma finansēšanas novēršanas likums paredz atbildību tikai par minēto likuma prasību neievērošanu (un minētā atbildība nav attiecināma uz nodokļu jomas pārkāpumiem), bet ar likumprojektu ir noteikta administratīvā atbildība par likuma “Par nodokļiem un nodevām” 22.2 pantā noteiktā pienākuma nepildīšanu, Finanšu nozares asociācijas iebildums nav ņemts vērā. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā “Latvijas Vēstnesis”, kā arī ievietojot to bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID un Valsts darba inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Finanšu ministrs J. Reirs

Šēfere 67083942

evita.sefere@fm.gov.lv

1. Šeit un turpmāk lēmumi par administratīvā soda uzlikšanu [↑](#footnote-ref-2)